Kubamba nkuku zyivwubwa muminzi | Access Agriculture\nKubamba nkuku zyivwubwa muminzi\nAmubambe bulo bwazyisamu nokuba bwizu bwakayuma kutegwa nkuku mpozyitulila mai kaali kabotu. Eeci cigwasyilizya kucesya mudumu alimwi atuuka. Pele tuuka tusyoonto tatuli ngemapenzi alikke pe. Mvwiki yakukonkonwa yomwe, tukuku tulajalilwa kutegwa tutalumwi nokuba kusoweka. Eezyi nenzila zyuuba-uba zyomunga mwabelesya kukomezya nkuku zyanu, kusanina mukwasyi wanu alimwi akubaa mali.


Makani Aakuluula: Ndakaumbulizyigwa Muzintu Zyoonse Nzyondakali Kulibilika | Ba Edward Bazely\nAMUBALE MU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nNdakaumbulizyigwa Muzintu Zyoonse Nzyondakali Kulibilika\nAkaluulwa aba Edward Bazely\nKucito cili kumbo a Mulonga wa Indus, mucisi lino ciitwa kuti Pakistan, kuli munzi wakaindi wa Sukkur. Ooko nkonkuko nkondakazyalilwa mu November 9, 1929. Aciindi eeco, bazyali bangu bakabweza mabbuku aamibala mibotu kuzwa kuli misyinali mukuwa. Nondakali kuyaabukomena mabbuku aaya aamba zyamu Bbaibbele akandigwasya kwiiya kasimpe.\nMABBUKU aayo akali aamibala iindene-indene mbuli fwulicoongo. Nondakatalika kwaalanga-langa, ndakajana zifwanikiso zibotu zyalo zyakandipa kutalika kweezyeezya. Aboobo, kuzwa kubwana, ndakaba aluyandisisyo lwakuba aluzyibo lwamu Bbaibbele, mbuli loolo ilwakali mumabbuku aaya aalibedelede.\nCiindi Nkondo Yanyika Yabili noyakali afwaafwi kusika mu India, buumi bwangu bwakatalika kuyaabubija. Bazyali bangu bakaandaana, mpoonya bakazyikulekana. Cakandikatazya kumvwisya ikaambo kakapa kuti bantu bobilo mbondakali kuyanda balekane. Ndakakatazyigwa mumizeezo alimwi akulimvwa kulekelezyegwa. Ndakazyedwe buyo endikke, alimwi tiindakali kujana luumbulizyo alugwasyo ndondakali kuyandika kapati.\nAciindi eeco mebo abamaama twakali kukkala mu Karachi, idolopo lipati mucooko eeco. Bumwi buzuba, ba Fred Hardaker, badokotela bacembeede alimwi Bakamboni ba Jehova, bakatuswaya kuŋanda. Bakajisi lusyomo lukozyenye alwamisyinali ooyo iwakatupede mabbuku aalya. Bakabalomba bamaama kuti kabaiya Bbaibbele ambabo. Pele bamaama bakakaka akwaamba kuti ambweni mebo inga ndayanda. Ndakatalika kwiiya a Mukwesu Hardaker nsondo njoonya iyakatobela.\nNokwakainda nsondo zisyoonto, ndakatalika kujanika kumiswaangano ya Bunakristo kucibbaddela ca Mukwesu Hardaker. Bakamboni bacembeede basika ku 12 bakali kuswaangana ooko kutegwa bakombe. Bakanduumbulizya alimwi akundibikkila maano mbuli mwanaabo wakulizyalila. Ndilayeeya mbobakali kukkala andime, kulibikka muciimo cangu, alimwi katubandika mbuli balongwe beni-beni, cintu ncondakali kuyanda aciindi eeco.\nKakutanainda ciindi, Mukwesu Hardaker wakanditamba kuti tubeleke limwi mumulimo wamumuunda. Wakandiyiisya mbocibelesyegwa cilimba camalekkoodi kutegwa katulizya makani mafwaafwi aamu Bbaibbele akalekkoodwa. Makani aamwi akali kwaambwa munzila yacigaminina, aboobo bantu bamwi mbotwakali kujana mumaanda tiibakali kwaakkomanina. Pele ndakali kukukkomanina kukambaukila bamwi. Ndakali musungu kukasimpe kamu Bbaibbele alimwi ndakali kukkomana kukaambila bamwi.\nCiindi basikalumamba bana Japan nobakali kulibambila kulwana cisi ca India, beendelezi bamfwulumende yaku Britain bakaindizya kubapenzya Bakamboni ba Jehova. Mpoonya mu July 1943, kupenzyegwa ooko kwakandijatikizya andime kundigama. Mupati wacikolo, imusololi wacikombelo ca Anglican wakanditanda cikolo. Wakaambila bamaama kuti kuyanzana kwangu a Bakamboni ba Jehova tiikwakali cikozyanyo cibotu kuli basicikolo bamwi. Aboobo bakanditola kuli bataata ku Peshawar, idolopo lili kulamfwu amakkilomita aali 1,370 kutozya kunyika. Akaambo kakutalya cakulya cakumuuya alimwi akutayanzana abakwesu, cilongwe cangu a Jehova cakanyongana.\nNDAKACIYUMYA ALIMWI CILONGWE CANGU A JEHOVA\nMu 1947, ndakajokela alimwi ku Karachi kuyakuyandaula mulimo. Kandili kokuya, ndakaunka kucibbaddela ca Dr. Hardaker. Bakanditambula amaanza obilo.\nKabayeeya kuti ndaboola kusilikwa, bakandibuzya kuti, “Ino waciswa nzi?”\nNdakayingula kuti, “Badokotela, tandicisidwe pe, ndiyanda ciiyo ca Bbaibbele.”\nMpoonya bakandibuzya kuti, “Ino uyanda kuti tukatalike lili?”\nNdakaingula kuti, “Inga twatalika ndilyonya lino kuti kacikonzyeka.”\nCakali kukkomanisya kapati kwiiya Bbaibbele mangolezya aayo. Ndakalimvwa kwaanguluka akaambo kakuba akati kabantu ba Jehova alimwi. Bamaama bakasoleka canguzu kundikasya kuyanzana a Bakamboni, pele aciindi aawo ndakalikanzide kusala kubelekela Jehova. Mu August 31, 1947, ndakakutondezya kulyaaba kwangu kuli Jehova kwiinda mukubbapatizyigwa mumeenda. Kakutanainda ciindi, kandijisi myaka iili 17, ndakatalika kubeleka kandili mupainiya waciindi coonse.\nMULIMO WABUPAINIYA UUKKOMANISYA\nKu Quetta nkondakasaanguna kubeleka kandili mupainiya, ooko nkobakali kukkala basikalumamba bana Britain. Mu 1947, cisi ca India cakaandaanizyigwa muzibeela zyobilo kupanga cisi ca India alimwi aca Pakistan. * Eeci cakatalisya nkondo mpati yazikombelo, calo cakapa kuti bantu banji kapati balonge, kulonga ooku kwakali kupati kwiinda. Bazangalisi bali 14 miliyoni bakalozyegwa. Ba Mozilemu ibakali mu India bakaunka ku Pakistan, mpoonya ba Hindu aba Sikhs ibakali ku Pakistan bakaunka ku India. Kakuli manyongwe aayo, ndakatanta citima imwakali bantu banji kapati mudolopo lya Karachi, aboobo tiindakanjila mukati pele ndakajatilide buyo atubulo twaamulyango lweendo loonse kuya ku Quetta.\nNdakajanika kumuswaangano wabbazu ku India mu 1948\nKu Quetta, ndakajana mukwesu George Singh, mupainiya waalubazu wakajisi myaka yakuzyalwa iili 25. Mukwesu ooyu wakandipa ncinga yakaindi kutegwa kandibelesya mucilawo icakajisi tulundu-lundu. Ziindi zinji, ndakali kukambauka ndelikke. Mumyezi iili cisambomwe, ndakaba aziiyo zya Bbaibbele zili 17, alimwi ziiyo zimwi zyakaboola mukasimpe. Umwi wabo wakali silutwe wabasikalumamba wazina lya Sadiq Masih, iwakagwasya mukwesu George andime kusandulula mabbuku aamwi aamba zyamu Bbaibbele kutola muci Urdu, imwaambo uubelesyegwa kapati mucisi ca Pakistan. Mukuya kwaciindi, ba Sadiq bakaba basikumwaya bamakani mabotu basungu.\nNondakali kuunka ku Cikolo ca Gileadi kwiinda mukubelesya bwato butegwa Queen Elizabeth\nNokwakainda ciindi, ndakajokela ku Karachi akubeleka amukwesu Henry Finch alimwi a Harry Forrest, bamisyinali bapya ibakazwa ku Cikolo ca Gileadi. Eelo kaka bakandipa lwiiyo lweendelezyegwa a Leza lutaliboteli! Ciindi cimwi ndakamusangana Mukwesu Finch mulweendo lwakwe lwakuyookambaukila ku Pakistan nkoili kunyika. Kunselelo aamulundu, twakajana babombe myoyo ibaambaula mwaambo waci Urdu ibakali aanyota yakasimpe kamu Bbaibbele. Nokwakainda myaka yobilo, ndakaunka ku Cikolo ca Gileadi; mpoonya ndakajoka ku Pakistan kwalo zimwi ziindi nkondakali kubeleka mbuli mulangizi wabbazu. Ndakali kukkala abamisyinali botatwe aŋanda yabamisyinali ku Lahore.\nKUKATALUSYIGWA KUZWA KUKUTYOMPWA\nCuusisya ncakuti, mu 1954, bamisyinali ku Lahore bakazwangana, calo cakapa kuti bakuofesi yamutabi babaandaanye. Akaambo kakuti ndakaanjila makani aayo, ndakapegwa lulayo ilulaanguzu kapati. Ndakatyompwa kapati, akulimvwa kuti ndaalilwa kuuzuzikizya mulimo wangu. Ndakajokela alimwi ku Karachi, kumane ndakaunka ku England mudolopo lya London, kandijisi makanze aakuyooyitalika buya alimwi milimo yakumuuya kubusena bumbi.\nKu London, mumbungano mondakabede mwakali bakwesu abacizyi banji ibamukwasyi wa Beteli yaku London. Mukwesu Pryce Hughes, iwakali mubelesi uulanganya mutabi, caluyando wakatalika kundiyiisya. Bumwi buzuba, wakandaambila kujatikizya ciindi naakapegwa lulayo lulaanguzu kuzwa kumukwesu Joseph F. Rutherford, iwakali kulanganya mulimo wakukambauka nyika yoonse. Ciindi Mukwesu Hughes naakasola kulitamizya, Mukwesu Rutherford wakamusinsa. Aboobo ndakagambwa kubona Mukwesu Hughes kamweta-mweta ciindi naakali kwaambaula. Wakaamba kuti kumatalikilo wakanyema kuli ceeco icakacitika. Pele kumamanino wakazyiba kuti wakali kuyandika lulayo alimwi akuti cakali citondezyo caluyando lwa Jehova. (Heb. 12:6) Makani ngaakaamba akandinjila mumoyo alimwi akandigwasya kuubeleka alimwi mulimo ooyu calukkomano.\nAciindi eeco, bamaama bakalongela ku London alimwi bakazumina kutalika kwiiya Bbaibbele amukwesu John E. Barr, ooyo kumbele iwakabeleka mu Kabunga Keendelezya. Bakayaambele cakufwambaana kumuuya alimwi bakabbapatizyigwa mu 1957. Mukuya kwaciindi, ndakamvwa kuti bataata abalo kabatanafwa, bakaiya a Bakamboni ba Jehova.\nMu 1958, twakakwatana aba Lene, imucizyi waku Denmark pele iwakali kukkala mu London. Mwaka wakatobela, twakalongezyegwa kwiinda mukuba amwana musimbi, Jane, imutaanzi akati kabana bosanwe mbotwakazyala. Kuyungizya waawo, ndakaba acoolwe cakubikkwa kuba mwaalu mu Mbungano ya Fulham. Nokuba boobo, mukuya kwaciindi, akaambo kakuciswa-ciswa kwaba Lene, twakasala kulongela kubusena bukasaala. Aboobo mu 1967, twakalongela ku Australia, mudolopo lya Adelaide.\nCINTU CUUSISYA KAPATI\nMumbungano yesu ku Adelaide mwakali a Banakristo bananike bali 12. Bakali basungu kapati mumulimo wakukambauka. Tiilyakalampa, andiswe twakaba basungu mukubelekela Jehova.\nMu 1979, mebo aba Lene twakaba amwana wasanu, Daniel. Wakazyalwa abulwazi bwa Down syndrome * alimwi tanaakali kunoopona kwaciindi cilamfwu. Noliba lino ndilakatazyigwa kupandulula mbondakalimvwide. Twakacita zyoonse nzyotwakali kukonzya kutegwa tumulanganye, kumwi katulanganya abana besu bambi bone. Zimwi ziindi lukanda lwa Daniel lwakali kucinca kuba mbuli mubala wacikambwe akaambo kakuceya kwamuya wakuyoya ikwakali kucitika akaambo katupulo tobilo twakali kumoyo wakwe, aboobo twakali kumutola cakufwambaana kucibbadela. Pele nokuba kuti wakali kuciswa-ciswa, wakali musongo alimwi siluyando. Alimwi wakali kumuyanda kapati Jehova. Ciindi notwakali kupaila mbuli mukwasyi katutanalya, wakali kulijata mumaanza, kuzuminizya amutwe, alimwi akwaamba kuzwa aansi amoyo kuti “Ameni!” Amana kucita oobo ndendilyo naakali kutalika kulya.\nCiindi Daniel naakakkwanya myaka yone, wakatalika kuciswa bulwazi bwa acute leukemia (kkansa yamumafwuwa.) Mebo aba Lene twakali kukatala kapati alimwi akukatazyigwa mumizeezo. Ndakali kulimvwa mbuli kuti ndiyanda kusondoka. Mpoonya bumwi buzuba ciindi notwakatyompedwe kapati, mulangizi wesu wabbazu, wazina lya Neville Bromwich, wakatuswaya aŋanda. Busiku oobo, kumwi kalila, wakatukumbata. Mpoonya toonse twakalila. Majwi aakwe aaluyando alimwi aaluzyalo akatuumbulizya kapati. Wakanyamuka cakuma 13 hrs buzuba bwakatobela. Tiilyakalampa, Daniel wakafwa. Lufwu lwakwe ncecintu cakatucisa kapati mubuumi bwesu. Nokuba boobo, twakaliyumya kubuumba bwesu, katujisi lusyomo lwakuti, noluba lufwu, talukonzyi kumwaandaanya Daniel kuluyando lwa Jehova. (Rom. 8:38, 39) Aboobo tulangila ciindi notuyooba anguwe aakubusyigwa munyika mpya ya Leza!—Joh. 5:28, 29.\nKUJANA LUKKOMANO KWIINDA MUKUGWASYA BAMWI\nMazuba aano, nokuba kuti ndakalebuka mubili ziindi zyobilo, ndicili mwaalu mumbungano. Zintu zyakandicitikila mubuumi zindipa kuba alweetelelo alimwi alubomba kuli bamwi, ikapati aabo ibali mumapenzi. Ndilasoleka kutababeteka. Muciindi caboobo, ndilalibuzya kuti: ‘Ino mbuti zintu zyakabacitikila mubuumi bwabo mbozijatikizya mbobalimvwa alimwi ambobayeeya? Mbuti mbondikonzya kutondezya kuti ndilababikkila maano? Mbuti mbondikonzya kubakulwaizya kutobela nzila zya Jehova?’ Eelo kaka ndilakukkomanina kucita mulimo wabweembezi mumbungano! Masimpe, ciindi nondibaumbulizya alimwi akubakatalusya bamwi kumuuuya, ndilimvwa kuti andime lwangu ndilalyuumbulizya akulikatalusya.\nNdilazumanana kujana lukkomano mukucita nyendo zyabweembezi\nNdilimvwa mbuli sintembauzyo iwakaamba kuti: “Mizeezo minji iilibilisya neyakandikatazya, [Jehova] wakanduumbulizya akunditontozya.” (Int. 94:19) Wali kundigwasya kutegwa ndiliyumye mubuyumu-yumu bwamukwasyi, mukukazyigwa kujatikizya bukombi alimwi anondali kutyompwa. Masimpe, Jehova wali Taata mwini-mwini kulindime!\n^ munc. 19 Kumatalikilo, cisi ca Pakistan cakali muzibeela zyobilo, nkokuti West Pakistan (lino ciitwa kuti Pakistan) alimwi a East Pakistan (lino ciitwa kuti Bangladesh).\n^ munc. 29 Amubone cibalo cakuti “Raising a Child With Down Syndrome—The Challenge and the Reward” mu Sinsimuka! ya Chingisi yamu June, 2011.\nLuumbulizyo Muziindi Zyamapenzi


MWATI BANJI INGA KABALUBIZYIDE?\nMuciiyo 16 twakazyiba kuti kulyookezya kwa Nsabata mucelo sunu munyika yabuumi bukatazya. Akaambo kakuti Leza ulateelela nzyotuyanda zyoonse, wakabikka buzuba bwa ciloba kuti bube bwakulyookezya mumimimo yesu akutukatalusya mumuuya. Naakamana kulenga nyika yesu mumazuba aali cisambomwi (six) wa "kalyookezya" mubuzuba bwa ciloba wabu "leleka" alimwi "wabu setekanya" (Matalikilo 2:1-3).\nLeza nakapa milawo iili kkumi kubantu bakwe, bana Iziraeli, wakabika mulawo wakubamba nsabata ya buzuba bwaciloba akati kati a mulawo wakwe (Kulonga 20:8-11).\nKweendelana a mulawo ooyu, Insabata nciibalusyo ca nguzu zyakulenga kwa Leza. Buzuba bwa kulizinza akuyeeya bubotu amaleele a malenge akwe. Buzuba bwa kukkalikana akuboola munsi a mulengi wesu. Mbobuzuba bwakubona bupati bwa mbotucitene a nguwe.\nMumazuba a Jesu mubuumi bwa buntu muno munyika, a walo wakaibamba InSabata (Luka 4:16) akuyaamba kuti mbuzuba bujisi mpindu kumuntu uukondwa (Marko 2:27-28). Twaambo tunji mubbuku lya incito twaamba kuti basiciiya ba Jesu bakakomba munsabata Jesu naakamana kubuka (Incito 13:14; 16:13; 17:2; 18:1-4, 11).\n1.\tMUBUZYO UUGAMBYA\nEeci citusisya a ciiyo cigambya bantu banji. Bana Klistu banji munyika babamba mazuba obile aandene kwaciindi cilamfu. Ooku, ba Klistu banji babamba amoyo omwe buzuba bwa nsondo, buzuba butaanzi mumvwiki, bwalo mboba syoma kuti nciyeeyezyo cakubuka kwa Klistu. Kakuli kulubazu lumwi inkamu mpati yaba kondwa, abalo calusinizyo basyoma kuti ibbaibbele lilemeka buyo buzuba bwa ciloba bulike kuti mbobwa nSabata akuti kunyina mpoizuminide kusetekana insondo pe.\nMwati kuli makani mapati kulangilizya kuti mbuzuba nzi mbondibamba kuti mbwa nSabata? Mbuli bantu basinizyide a kusyomeka kabayanda kuzyiba kasimpe, tweelede kulibuzya lyoonse ikuti: ino Jesu uyanda nzi? Ino Jesu ninzi ncayanda kuti ndicite?"\nNotuyanda kusala awa, kuli twaambo tupati-pati tweelede kusalazigwa:\nNguni wakacinca Nsabata kuzwa muli bwasanu mwaabili, buzuba bwa ciloba, akubuleta mu nsondo, buzuba bwakutaanguna mumvwiki? Mwati Bbaibbele lilazumina ooku kulonzya? Kuti kakuli boobu, hena Leza, Klisto naa batumwa mbabakailozya insabata? Pe, tulazumanana atwaambo tulangilwa kuti ntutwaka letelezya.\n2. HENA LEZA WAKAILONZYA NSABATA?\nHena kuli kaambo kazyila kuli Leza kaamba kulonzyegwa kwa Nsabata kuzwa mubuzuba bwaciloba kuletwa mubuzuba butaanzi mumvwiki?\nBa Klisto banji balazumina kuti milawo iili kkumi ilayandika kapati mubuumi. Ngamakani alikke buyo Leza ngaakalembela muntu uulya maila. Aaya makani mapati kapati. Wakaaalembela abbwe amunwe wakwe mwini alikke (Kulonga 31:18).\nMumulawo wane Leza ulatulailila:\n"Yeeya buzuba bwa nSabata kwiinda mukubusetekanya - mumazuba aali cisambomwi uyakubeleka akucita milimo yako yoonse, pele BUZUBA BWA CILOBA MBWAKULYOOKEZYA KULI LEZA WANU. Mubuzuba oobu tokaciti mulimo nouceya... nkaambo Leza wakalenga julu a nyika mumazuba aali cisambomwi, lwizyi a zyoonse zili muli nzizyo, nkabela WAKALYOOKEZYA mubuzuba bwamusanu mwaabili. Aboobo MWAMI WAKALELEKA buzuba bwa Nsabata AKUBUSETEKANYA." - Kulonga 20:8-11.\nLeza naakapa milawo iili kkumi kubantu bakwe, wakacisalazya akuti kunyina muntu uulya maila weelede kuulembulula akubalulula cakuyandaula kulubila imalailile aazyila kumulomo wakwe.\n"MUTAYUNGIZIZYI cintu nekuba KUZWISYA cintu, kumakani ngendamulailila, kuti mubambe mailile aa-Jehova Leza wanu ngeemulailila." - Ditolonomi 4:2.\nLeza lwakwe wasyomezya kutacinculula malailile Aakwe:\n"NSIKOOYOOJAYA cizuminano cangu, NSIKOOYOOTYOLA makani aazwa mumilomo yangu." - Intembauzyo 89:34 .\nIbbaibbele lilacisalazya kuti Leza tanaakalonzya Insabata kuzwa kubuzuba bwa ciloba kuleta kubuzuba butaanzi mumvwiki pe.\n3. HENA JESU WAKALONZYA NSABATA?\nKweendelana a Jesu, imilawo iili kkumi taikonzeki kucincululwa pe:\n"Mutayeeyi kuti ndeza kuzoojaya mulawo naaba basinsimi, teesi kujaya nkunzidide pe, ndizide kukulondola nkaambo ndamwaambila calusinizyo kuti, ijulu anyika zyoonse zilakonzya kumana, pele tacikonzyeki kuti kamane kabala nikaba komwe, nikaba kazila komwe kamu-mulawo mane limwi zintu zyoonse zikacitwe." - Mateyo 5:17-18.\nMuciiyo 16 twakabona kuti cakali cilengwa ca Jesu kukombela musinagogo mu Nsabata (Luka 4:16). Twakabona alimwi kuti Jesu waka likuyanda kuti basiciiya bakwe bazumanane kukondwa nobakomba mubuzuba bwini bwa NSabata (Mateyo 24:20).\nCilalibonya aatuba kuzwa kuziiyo zya Jesu alimwi azikonzyanyo insabata tuciiyanda kutegwa tulyookezye, tulitakate akukkala antoomwe a Leza.\n4.\tHENA BASICIIYA BAKAILONZYA INSABATA?\nJakobo, musololi mutaanzi wacikombelo caba kondwa nicakacili kutalika, wakati kugamika milawo iili kkumi:\n"Kufumbwa muntu uutobela milawo yoonse, pele alubya cintu comwe, ulijisi mulandu kuli yoonse nkaambo ooyo uwakaamba kuti utabi simamambe, ngonguwe wakaamba alyalo ijwi lyakuti, utabi nojaya. Eno wataba simamambe pele wajaya, nkokuti wasotoka mulawo." - Jakobo 2:10, 11.\nLuka, musilisi ngweena kali mukambausi mucikombelo kacicili ciniini wakati:\n"Munsabata twakainda amilyango yamunzi katuya kumulonga katuyandaula busena bwakupailila. Twaka kkala ansi akutalika kwaambaula abanakazi bakabungene ookuya." - Incito 16:13.\nMucizuminano cipya, mubbuku lya Incito zyabatumwa lilaamba twaambo twaandene tuli 84 baccilili bakwe nibaka bamba Nsabata. Zyoonse ezi zyakacitika kakwiindide myaka 14 Jesu kabukide kale: Nsabata zyobile (2) mu Antioch. (Incito 13:14, 42, 44); yomwe (1) ku Philippi (Incito 16:13); zyotatwe (3) Mutesolonika (Incito 17:2, 3); 78 ku Kolinto (Incito 18:4-11).\nJohane, wakacaalizya kufwa kuli basiciiya boonse, wakabamba Insabata, wakalemba kuti\n"Mubuzuba bwa Mwami ndakali mumuuya." - Cizubuluzyo 1:10.\nkweendelana a Jesu, buzuba bwa mwami ni Nsabata:\n"Nkaambo mwana-amuntu ngumwami wa Nsabata." - Mateyo 12:8.\nTwayandaula mumangwalo tulalibonena kuti batumwa ba Jesu tiibakasola naaceya kucinca buzuba bwakulyookezya bwa Leza kuzwa muli bwaciloba kuzya mubutaanzi mumvwiki. Buzuba butaanzi mumvwiki bwaambidwe buyo ziindi lusele (8) mucizuminano cipya. Kunyina ampobwaambidwe oobu buzuba kuti buli setekene pe muzibalo zyoonse zili musanu muzitatu. Nokuba buyo kusyamudwa kuti tububikke ambali kuti mbuzuba bwakukomba pe. Twabala kabotu twaambo ootu tuli lusele, twaamba buzuba butaanzi mumvwiki tujana kuti:\n(1) Banakazi bakasika kucuumbwe mubuzuba butaanzi bwamviki (Mateyo 28:1).\n(2) "Nsabata niyakamana" banakazi bakajokela kumilimo yabo mubuzuba butaanzi bwamwiki (Marko 16:1, 2).\n(3) Jesu wakalibonya kuli Maria Magadalena kubucedo bwa buzuba butaanzi mumvwiki (Marko 16:9).\n(4) Basiciiya ba Jesu bakajokela kumilimo yabo mubuzuba butaanzi bwa mvwiki (Luka 24:1).\n(5) Maria wakaunka kucuumbwe ca Jesu akuyoojana cilibukwazi mubuzuba butaanzi bwa mvwiki (Johane 20:1).\n(6) Basiciiya bakabungana antoomwe "kabayoowa bama Juda" (kutali kubunganina kukomba pe) mubuzuba butaanzi bwa mvwiki (Johane 20:19).\n(7) Paulu wakalomba basicikombelo kuti babale mali abo mubuzuba butaanzi bwamvwiki, alimwi "akubikka ambali mali amwi" aabacete ku Jerusalemu (1 Bakolinto 16:1, 2). Cibalo eeci tacaambi muswaangano wakukomba Leza pe.\n(8) Mu Incito 20:7 Luka waamba kuti Paulu wakakambauka mulumbe wakulayana mubuzuba butaanzi bwamvwiki. Inzya Paulu wakakambauka buzuba abuzuba, alimwi abatumwa bakakomauna cakulya buzuba-abuzuba (Incito 2:46).\nKunyina akaambo nokaceya kapa muzeezo wakuti basiciiya bakayanda kuleka kukomba mu nSabata ya buzuba bwa ciloba mumvwiki. Batumwa tabaambi kulonzya nSabata kuzwa kubuzuba bwaciloba kuileta mubuzuba butaanzi bwamvwiki pe. Aboobo mu cizuminano cipya kunyina mpocibikkidwe antangalala kuti kwakaba kulonzya Insabata kuzwa mubuzuba bwaciloba mumvwiki kubuleta mubuzuba butaanzi mumvwiki pe buzuba bwa nsondo. Ooku kulonzya kwakaba mazuba aa Jesu abatumwa bakwe kaaindide kale. Nkokuti atulange kubukkale bwa muntu ndiza tulajana mbukwa kaboola-boola ooku kucinca.\n5.\tINO NSONDO YAKAZYILA KULI?\nBatumwa balatubikkila aatuba kuti bamwi bakondwa baya kuyaamuka kuzwa kunjiisyo zya mucizuminano cipya. "Aboobo amucenjele" (Incito 20:29-31). Ncicona eeci ncica kazoocitika. Babubwene kabotu bukkale bwa muntu munyika balacibikka atuba kuti bakondwa bakatalika buti kuleya kuzwa mu kulondoka kwabatumwa. Tunsiya-nsiya alimwi a njiisyo Paulu, Petulo, alimwi abamwi bakatalisya cikombelo ca bana Klistu nzyobata kaiisya zyakanjila mucikombelo.\nKulonzya nSabata iibambwa akwiileta mu nsondo kwakacitika cizuminano cipya kacili camana kale kulembwa abatumwa kabamanide kale kufwa. Bantu baamba kuti ba Klistu bakaide kuleka buyo kukomba akulyookezya mu buzuba bwa ciloba batalika kukomba akulyookezya mubuzuba butaanzi mumvwiki. Nokuba boobo, bakondwa tiibakaleka mpoona buyo kumamanino aamvwiki imwi kubamba Insabata ya buzuba bwaciloba akutalika mpoona awo kubamba bwa nsondo kuti mbobuzuba bwa Mwami. Kubamba buzuba bwansondo aba kondwa kwakapegwa nguzu mpoona-mpoona alimwi akubungana mpoona buyo mu Italy, akati-kati ka mwaanda wamyaka wabili Jesu kaunkide kale kujulu. Kwaciindi cilamfu kuzwa waawo, bakondwa banji bakabamba mazuba oonse obile, kakuli bamwi bakabamba buyo buzuba bwa Nsabata bulikke.\nMubuzuba bwa ciloba (7), mumwaka wa 321 Jesu kafwide kale, Consitatino mupati wakapa mulawo mutaanzi wakubamba buzuba bwansondo. Ikuti bantu boonse, kuzwisya buyo balimi, mubulelo bwaci Rooma kuti kabalyookezya munsondo. Ooyu antomwe amilawo yosanwe (5) imbi yakapegwa a Constatino iilangilizya nsondo yakapa nguzu kumilawo yoonse ipa muzeezo wakukomba akulemenezya buzuba bwa nsondo kuzwa ciindi eeco kusikila sunu. Mumwaanda wamyaka wane ikabunga kaku Laodecea kakakasya bakondwa kuti kabata lovwi kumilimo mu Nsabata. Kabakulwaizyigwa kuti balemenezye buzuba bwa nsondo kwiinda mukutacita mulimo mubuzuba oobu cakonzeka.\nKaano kabukkale bwamuntu kalatondezya kuti kukomba munsondo alimwi akulomya nsondo ncilengwa cakabambwa amuntu. Bbaibbele talipi nguzu naaceya zyakuleka buzuba bwa ciloba bwaambwa mumulawo wane. Musinsimi Danieli wakacaamba kuti muciindi bukkilisto bulanooya bukomena, bulelo bwa luuni-uni buyakusola kucinca mulawo wa Leza (Danieli 7:25).\n6.\tNGUNI WAKACINCA?\nNguni wakalonzya Insabata kuzwa mubuzuba bwa ciloba akubutola mubuzuba butaanzi mumvwiki? Icikombelo ca Katolika cilalyaamba kuti ncicakacita boobo. Mukusola kuti bulelo bwaci Rooma butamaninini basololi balaampuwo mu cikombelo bakamvwana kuti basole kucinca buzuba bwa kukomba kubuzwisya mu buzuba bwaciloba akubuleta mubuzuba bwa nsondo butaanzi mumvwiki.\nIziiyo zyacikombelo ca Katolika zyaamba kuti:\n"Mubuzyo: Ino mbubuli buzuba bwa nSabata?\n"Bwiinguzi: Satade nje nSabata\n"Mubuzyo: Nkaambonzi tubamba nsondo mucilawo ca Satade?\n"Bwiinguzi: Tubamba nsondo mubusena bwa Satade nkaambo cikombelo ca Katolika... cakalonzya kulemenezya kuzwa kuNsabata akukuleta mu buzuba bwa nsondo.\n"Munjiisyo zya Peter Gerermann, wakasandukila kucikombelo ca Katolika (1957 edition), pp. 50.\nIcikombelo ca Katolika cilalidunda akuti bantu basololela cikombelo mbabakacinca.\n"Buzuba busetekene, bwa Nsabata, bwakacincwa kuzwa kubuzuba bwa Satade kuya ku buzuba bwa nsondo... tacizwi kumuzeezo uulembedwe mumabbuku pe, pesi kuzwa kumuzeezo wacikombelo munguzu zyaco.... Bantu ibayeeye kuti malembe alikke buyo ngaayelede kupa nguzu beelede kuti kabali ba S.D.A. Church bamana kababamba akusetekanya buzuba bwaciloba." - Cardinal Maida, Archbishop Naku, Detroit, St. Cathreen Catholic Church Sentinel, Algonal, Michgan, May 21, 1995.\n7.\tINO NSANGANO ZIMWI ZIKANZYANYA A KATOLIKA ZITYANI?\nMalembe azyizyilwe apandulula kusyoma kwansangano zyinji zyaandeene alazuminana kuti Bbaibbele talizumizyi kuti nsondo kiilemekwa akubambwa pe.\nMartin Luther, wakatalika lusangano lwa Lutheren, wakalemba mu kulila kwa Augsburg, kaambo 28, kabeela ka 9:\n"Balo, (bacikombelo ca Katolika)" balazumina kucinca Nsabata kuya ku nsondo kabati mbuzuba bwa Leza kabakazyanya amilawo iili kkumi... kunyina alimwi citondezyo cimbi ncobalidundila kwiinda kucinca kwa nSabata. Nguzu zyacikombelo nzipati nkaambo zyakapa kucinca kwa mulawo omwi wa milawo iili kkumi."\nBayiide bobile ba mu Lusangano lwa Methodist, Amosi Binney alimwi a Danieli Steele nibakalangisisya bakati:\n"Masimpe, kunyina malailile aamba kubbizigwa kwabana bavwanda... nokuba buyo mulawo waamba kuti mulemenezye buzuba butaanzi bwamvwiki" - Theological Comp end (New York: Methodist Book concern, 1902), pp 180, 181.\nDoctor N. Summerbell, siciiya wa buumi abukkale bwabantu abu Klistu wakalemba:\n"Imbungano yacikombelo ca Katolika yakalizangide cakumaninina.... yakapilusya munsi mulawo wane kwiinda mukusowa nSabata ya jwi lya Leza, akuleta nsondo kuti mbuzuba busetekene." - A true History of the Christian and the Christian Church, pp 417, 418.\n8.\tINO MAPENZI MAPATI NGALI AWA?\nEeci cilatuleta ku busyu-abusyu amubuzyo wakuti nkaambo nzi bakondwa banji ncobabamba nsondo pesi kakuli taaku nguzu zizwa mu Bbaibbele? Naa mubuzyo mupati kwiinda, ndilabamba buzubanzi? Hena ndiccilile baabo bati, "Kunyina makani bube buzuba nzi mbondibamba, kufumbwa buyo kuti kandibamba buzuba bomwe bwamazuba aali ciloba?" naa ndilemenezye buzuba Jesu, mulengi wesu, mbwakaabamba naakalenga nyika esu, alimwi abuzuba Leza mbwaakasala mumulawo wamwami, milawo iili kkumi: "Buzuba bwaciloba mbobuzuba bwa nSabata"?\nAawa tulalangana abantu batalangili buyo alamfu-lamfu pe, ino mbuzuba nzi bweelede kweendelana abbaibbele? Kaambo kapati nkuteelela Jesu Klisto. Mulengi wesu wakabubikka ambali buzuba bwa nSabata kuti mbuzuba bu "setekene", nceciindi cesu amikwasyi yesu cakuboola munsi lyakwe kukuyumyayumizigwa a kubukulusigwa. Ino ndila teelelani? Ndi kateelele Klisto mwana a Leza naa tunsiya-nsiya twa muntu nendilanganya twaambo twa buzuba mbondeelede kubamba? Kusala kulasalala: Injiisyo zyabantu naa lulayo lwa Leza, ijwi lya bantu naa ijwi lya Leza ndelikkala mucilawo ca muntu naa bulayo bwa Leza.\nDanieli musyinsyimi, ulacenjezya aabo baya "kusola kucinca zyiindi zisalidwe antoomwe amilawo" (Danieli 7:25). Leza Uita bantu bakwe kuti bamu teelele. Ulabaita kuti babambe nSabata kutondezya kulicesya akulemeka alimwi aluyando kuli nguwe. Jesu wakati, "Mwanoondiyanda, kamubamba milawo yangu" (Johane 14:15).\nAlimwi wakasyomezya luyando lumaninide kulibaabo bamuyanda cakukonzya kubamba milawo yakwe (Johane 15:9-11). Tulijisi mufutuli uukankamanisya. Uuyandisisya kuti tubone luyando lwakwe mubunji bwalo.\nMoyo uteelela ujalula mulyango kuluyando oolu. Mumuunda wa Getesimane, Jesu wakalyaaba cakumaninina kuluyando lwa Ushi - nokuba kuti wakaanzikwa aciingano alimwi a zinyonyoono zyanyika zyaka tyambilila buumi bwakwe. Wakalila kuli Leza, "Kondiindilizya cinywido eeci," wakacililyaabide mukukombelezya kwakwe, akuyungizya, "Nekuba boobo kutali mbuli mbwe njanda mebo, pele mboyanda webo" (Marko 14:36).\nKlistu uyanda kuti swebo tubone kukkutya a bubotu bwa buumi bu maninide kulyaaba, alimwi uyanda kuti tubone lutangalo lwakulyookezya mubuzuba bwa nSabata. Uyanda kuti tumusyome kapati cakukonzya kumuteelela mutwaambo toonse twa buumi bwesu. Kuti wamvwa lwiito loonse lwa Leza akuteelela milawo yakwe yoonse, uyakubona cisyomyo ca Jesu kuti lutangalo lwakwe luni "kuli mulinduwe" mpoona "lutangalo lwako" "luya kumaninina" (Johane 15:11).


Cipangano Cisyomezyegwa Misela a Musunko Wamamanino Print\nCipangano Cisyomezyegwa Misela a Musunko Wamamanino\nCibeela 1: Kumvwisisya mbocili cipati Cipangano eeci\nLino swebo tulaa ciindi cibotu mubuumi buno cakubamba cipangano cilaa mpindu mpati amuulo musyoonto buyo. Impindu yacipangano eeci nimpati cakuti cilainda zyoonse zyeelene ancico. Eeci cipangano [makani aali mucibalo eeci] nciyandisi kapati alimwi cilainda kubaa mpindu kwiinda mali woonse mbuli makobili aa Bbitikoini, golide, nsiliva nokuba kwiinda muulo wabbwe libekema , daimondi lya Graffu. Kunyina cintu cinga ceezyekwa ampindu iili mucipangano eeci pe.\nMubuzyo- Hena wasinizya masimpe yebo? Mwati ambeyo inga ndalijanina ncobeni cipangano eeci nokuba kuti ndimucete citaambiki?\nBwiinguzi- Bwiinguzi bwini mbwakuti: INZYA, ncobeni kufumbwa muntu inga walijanina cibeela mucipangano eeci. Muulo wacipangano eeci ulakonzya kubbadelwa nokuba muntu uucetaalide buti kufumbwa kuti kacili muzumi buno buzuba.\nMubuzyo- Nkaambo nzi ncetanamvwide makani aacipangano eeci?\nA- The powers that be do not want you to chase after this asset. When more people discover and chase after this asset, they will have to contend with people who will not willingly submit to their rules and laws indiscriminately. People who will come to posses this asset will readily recognize that their first and foremost allegiance is to the one who provided this asset to them. This is why disseminating knowledge about this asset is their last priority. The rulers of this world would much prefer that the masses remain subservient to them.\nBwiinguzi- Inguzu zyeendelezya buumi mazubaano taziyandide kuti yebo utandile buvwubi bwacipangano eeci pe. Kuti kwaba bantu banjaanji babbukizya buvwubi oobu, eezyo nguzu zyamfulumende inga zyajata maanka kulwana bantu banji boobo batayandi kweendelezyegwa atulawolawo twa mfulumende zyabulwani eezyo. Aabo bantu bajana buvwubi oobu balisalila kuti kuyandisya kwabo kutaanzi kweelede kutozya mukulemekezya Yooyo wakabapa buvwubi oobu. Ncenciceeci ncuuli mulimo wabuumi bwabo kuzyibya bantunyina mulumbe wabuvwubi oobu. Baleli banyika eeyi bayandisya buyo kuti bantu kabacizilaika kutobela milawo yacisi kakwiina kulyeendelela.\nQ- Ndakomba nkooko ndaambile bwini eeci cintu ncoambaula. Ime ndiyanda kuzyiba zinjaanji zijatikizya ncico.\nBwiinguzi- Swebo tulikkomene kapati kukwaambila kufumbwa ncotuzyi ciguminizya cintu cilaa mpindu yabuvwubi eeci ambokonzya kulijanina. Alimwi yebo inga walibonena kuti naba muntu mutuba akati kesu ulakonzya kucijana kwiinda baabo balaa milwi yamali. Eelyo webo wazyiba cintu eeci, ulatalika kulibonena kuti kubaa mali manji tacikonzyi kukugwasya pe.\nMubuzyo- Lino wandisinsimuna mizeezo yangu ncobeni, njandisya kuti ndizyibe. Nkooko ndakomba ndaambile kace, ncintu nzi eeci cilaa mpindu yabuvwubi ncogantauka kwaamba kakwiina kuyubununa?\nBwiinguzi- Katutana kwiingula akuyubuna cintu ciinda kubaa mpindu ncokonzya kuvwuba, atukusunke, koingula mubuzyo uutobela: Kuti yebo koli akataa lwaanje lwamaguwe mapati, mpoonya watalika kunywida meenda akubilaula meso koyaa kunyikila, kotajisi ciyaambyo, ninzi cinga cakubedaa mpindu aciindi eeco? Ninzi nconga wakkomanina kuti muntu akuwaalile: milwi yamakkobili aamali naa cintu cikonzya kukugwasya kuyaamba kuti utanyikili kunsaa meenda?\nBwiinguzi- Kuti yebo koli muntu uukkwene, kozwide maanu woonse, mpoonya aawo inga wasala cintu cakuyaambya kutegwa utaunkili kunsaa mayuwe. Inga wabaa mpindu nzi kuti muntu wakuwaala masaka aalema kuzula makkobili aansiliva nokuba golide koyanda kubbila kunsaa meenda akunyikila? Tede aayo makkobili inga anyikila mumeenda kufwambaana kwiinda nduwe! Cintu cinga cakubedaa mpindu aciindi eeco ncintu cakuyaambya eeco ncokonzya kujatilila kutegwa utanyikili ayebo.\nMubuzyo- Ino ziswaangene buti eezyo zintu nzyomwaamba; cintu cakuyaambya mumeenda acintu cilaa mpindu yabuvwubi bupati?\nBwiinguzi- Ooyu wali mukonzyanyo buyo mukwesu. Tee wabona kayi, swebo tatuli akataa lwizi luvwuuma katunywida meenda, pele tuyaakunyikila muzyiba lyacinyonyoono. Nolilampa buti, bumwi buzuba toonse tuyoofwa muzinyonyoono zyesu. Kunyina uunga watija masimpe aaya. IBbaibbele lyaamba kuti “bulumbu bwa cinyonyoono ndufu.” (BaLoma 6:23) Swebo toonse tulisingidwe bweenya mbuli muntu uunywida meenda kaimpauka mulwaanje akubilaula meso kayaa kunyikila. Kuti nikwanyina muntu umwi uututambikizya “cintu cakuyaambya,” toonse inga twamanina kubbila kunsaa meenda muzyiba eelyo.\nMubuzyo- Koinduluka alimwi kundaambila, ziswaangene buti eezi zyobile, cintu cilaa mpindu mpati yabuvwubi acintu cakuyaambya ncoosanganya mukaano?\nBwiinguzi- Cibeela cabili mukampango ka BaLoma 6:23 caamba kuti “cipego ca Mwami Yahuwah mbuumi butamani kwiinda muli Yahushua Kristu Simalelo wesu.” Inzya, toonse tulisinganyidwe kuyoofwa, pele Taata Yahuwah wakatupa nzila yalufutuko, eeco nceciyaambyo cakuti tutanyikili akufwidilila kwiinda mu Mwanaakwe, Yahushua.\nMubuzyo – Mbuti Yahushua mbwanga waba cintu cakuyaambya kumuntu? Ime nsyeemvwisisya mboziswaangene pe.\nBwiinguzi- Ooyu mubuzyo mubotu wamaanu kubuzya. Tee wabona kayi mukwesu yebo, kufumbwa muntu wakapona atalaa nyika iipapalele eeyi wakabisya. Boonse bantu kakwiina kugwisyila naba omwe. Nobaba bashinshimi batonkomene bamu Bbaibbele abaapositolo, boonse bakacita cinyonyoono aciindi cimwi mumaumi aabo. Aboobo, abalo tabakonzyi kuba bantu banga batuvwuna kuti tutafwi nkaambo abalo basingidwe lufu mbweenya mbuli ndiswe toonse. Nokuba boobo, nkwali Omwe wanyama yabuntu Ooyo wakapona buumi katakwe cinyonyoono: Yahushua, Mwanaa Yahuwah. Ooyo alikke nguuyelela kuvwuna muntu woonse kuti atanyikili.\nMubuzyo - Nkaambo nzi ncocili boobo?\nBwiinguzi- Tee wabona, nkaambo Yahushua wakapona buumi butakwe kampenda, alimwi wakali muntu wanyama 100% alimwi wakalaa bulemu bwakujulu 100%, aboobo nkaambo kakuti twakalengwa kwiinda muli Nguwe (kobala Bakolose 1:16), Walo nguukonzya kulumbula kufumbwa muntu acipego cakumumwailwa zinyonyoono kwiinda mubuumi Bwakwe bwabulemu. Nkaambo buumi Bwakwe buleelene kupedwa zilengwa leza zyoonse akwiinda waawo. Aboobo, Walo ulayandisya kutupa bululami Bwakwe, eeco ncecipego Cakwe citakwe muulo [citakonzyi kuulwa nuuba mulwi wamali mupati buti]. Walo uliyandide kuti akupe cipego eeci. BaLoma 4:25 baamba kuti Yahushua “wakapenzyelwa milandu yesu, alimwi wakabusyilwa kululamikwa kwesu.” Aaya ngamakani mabotu kwiinda zyoonse kuli ndiswe tobabisyi. Masimpe kuti Taata Yahuwah wakabusya Mwanaakwe Yahushua kuzwa kulufu, eeco ncecitonzezya kuti Yahushua wakapona buumi butakwe cinyonyoono. Kuti Walo naakacita cinyonyoono, nokaceya buti, nokuba ciindi comwe buyo, Taata naatakamubusya kulufu pe, nkaambo “Yahuwah tasalauli muntu pe.” (Milimo 10:34). Kuti naali muntu uusalauzya bantu, Walo naakalanga kumbali akulekelela Adamu kutegwa Mwanaakwe atakalisamiki ciwa cabuntu akutundululwa cakusampaulwa aciciingano. Pele kunyina pe Taata mbwaakali kunga wamwaya cinyonyoono cokwa Adamu; inzila yalufutuko azintu zijatikizya njiyo, yakeelede kuba njiimwaya cinyonyoono eeco. Mpoonya kuzwidilila nzila yalufutuko eeyo nkokuyandisya kwa Yahushua kuti atwaabile bululami Bwakwe.\nMubuzyo- Caamba nzi kuti Yahushua ulayandisya kutwaabila bululami Bwakwe? Ndakomba ndipandulwide cintu eeci.\nBwiinguzi- Caamba kuti eelyo notwiimvwi kunembo lya cuuno ca Lubeta cokwa Taata, tunooli mbuli muntu watakacitide cinyonyoono nkaambo bululami bwa Mwanaakwe bulatuvwumbilila. Tacili cintu cikonzyeka munyama yabuntu kuteelelesya cipego cilaa mpindu mpati boobu ncotusombedwe.\nMubuzyo- Ino cibeleka munzila iili buti cipego eeci? Ninzi ncenga ndacita kutegwa cikobela Cakwe ca bululami cindivwumbe kutegwa ndilulame kunembo lya Taata?\nBwiinguzi- Webo kunyina pe ncokonzya kucita kuti utambule cikobela Cakwe ca bululami. Kunyina cintu ncoyelede kucita pele buyo kwiimikila kumbele lya Mufutuli Yahushua, akumulomba Walo kuti akusamike cikobela Cakwe cabululami. Kunyina cimbi ncolangilwa kucita pe. Milimo yako tiikonzyi kukujanya cikobela cabululami eeci pe. Tacuulwi mali pe, ncakwaabilwa buyo. Nokuba milimo yesu yabululami, ili mbuli “magamba aanunka nsu” kunembo lya Taata Yahuwah. ( Kobala Izaya 64:6.) Kunyina ncotukonzya kucita eeco cinga catugwasya kwiimikila munguzu zyesu kunembo lya Taata pe.\nMubuzyo- Ime candikatazya ncobeni kusyoma kuti kunyina ncenga ndacita kuti ndivwole bululami bwa Yahushua munguzu zyangu ndemwini. Nditondezye naa kuli mpolyaamba boobo Bbaibbele?\nBwiinguzi- Inzya, nkobuli ncobeni bwiinguzi. Tatwaambi buyo masendekezya pe. Zyoonse nzyotwiisya ziyeeme mu Jwi Lyakwe lisetekene. Muli Zekaliya caandaano 3, tupedwe nzila yakutambula bululami bwa Yahushua, ancotweelede kucita kuti tutambule bululami oobo. Mucaandaano eeci “Joshua mupaizi mupati” wiiminina mubisyi uuli woonse. Walo uliimvwi kunembo lya Yahushua “kasamide zikobela zilaa tombe.” (Kampango 3). Saatani uliimvwi kululyo lwakwe, kabwentauka kuti nkaambo nzi Joshua ncayimvwi kunembo lya Yahushua kasamide zikobela zilaa tombe. Mumajwi amwi, ooku nkokwaamba kuti Saatani ulabwenta kumwi kataminina kuti Joshua uli kulubazu lwakwe nkaambo usamide zikobela zilaa tombe, aboobo teeleli kwiimikila kunembo lyokwa Yahushua. Nkokuti walo weelede kutantamuka kuzwa munsaa Yahushua, akuzumanana kuba muzike uubelekela Saatani.\nMubuzyo – Ninzi Yahushua ncacita naswiilizya Saatani nkwabentauka muli Zekaliya 3?\nBwiinguzi- Yahushua, Ooyo wakatuumbulizya naakacili anyika acisyomyo cakuti “kufumbwa uuboola kuli Ndime, Ime nsyekamutandili anze pe” (Johane 6:37), ucengulukila kuli Saatani akumukalalila ziindi zyobile muzina lya Taata (kampango 2). Yahushua waambila Saatani kuti “Joshua” wakayokololwa kuzwa mumulilo, aboobo lino “Nguwangu”, nkabela webo tocikwe nguzu nozyiba buti ali nguwe pe, nkaambo Joshua wakaboola kuzoovwunwa kuli ndime, alimwi wakaboola kasamide zikobela zilaa tombe. Mpoonya Yahushua ucita cintu citalangilwi kucitika: Walo ulailila bangele Bakwe (kampango 5) kuti basamunune “Joshua” zikobela zyakwe zilaa tombe akumusamika zikobela zipya ( bululami bwa Yahushua). Nokuba kusamununa zikobela zinunka tombe, tiikwakacitwa a “Joshua” mwini pe, pele bangele mbibaacita mulimo ooyo. Mumajwi amwi, ooku nkwaamba kuti bangele baalengelwa kutugwasya munguzu zyabulemu bwakujulu kugwisya ziyanza zyesu zibyaabi azinyonyoono zyesu. Alitembaulwe Zina Lyakwe. Kunyina pe Joshua ncaakalaililwa kucita kutegwa 'ayelele' kutambula zikobela zyabululami. Cilikke Joshua ncaakacita cakali buyo kuzumizya bangele akutabasinkila mulimo wabo kuti bamusamunune zikobela zyakwe zinunka tombe. Hena yebo walyaaba zikobela zyako zyoonse zilaa tombe ku bangele bokwa Yahushua, kutegwa yebo usamikwe bululami Bwakwe?\nMubuzyo- Ninzi caamucitikila Joshua (wiiminina mubisyi uuli woonse muli Zekaliya 3) naakamanizya kusamikwa zikobela zipya zitakwe kampenda kacibi mucibaka ca zikobela zyakwe zinunka tombe?\nBwiinguzi- Yahushua wakaambilizya kucenjezya cakusinizya kuli Joshua, Walo wakaambilizya kucenjezya ooku muzina lya Taata. Mumajwi amwi, ooku nkusinizya masimpe aagolela kusinizya. Walo wakacenjezya Joshua kuti: “Ikuti Webo weende munzila Zyangu, Mboobu mbwaamba Mwami Yahuwah Singuzuzyoonse ulati, “Kuti naa kotobela nzila zyangu akucita nzendikwaambila, uyookonzya kweendelezya ŋanda Yangu akubamba mabuwa aaŋanda yangu, ambebo nenjookukkazika akati kabaaba baimvwi waawa.” (Kampango 7) Nceeci ncokwiiminina kucenjezya kwa Yahushua: Joshua wakacenjezyegwa, nkaambo lino wakasamide bululami bwa Yahushua:, aboobo lino wakeelede kweendelela munzila Zyakwe. Mumajwi amwi, Yahushua wakali kwaamba kuti, “Ime ndakugwisya zinyonyoono zyako zyoonse nzyookacitide, alimwi ndakusamika bululami Bwangu, oobo mbweekabbadela bulowa Bwangu bwini, nkabela webo weelede kukonkezya kuli Taata Wangu kuti unikweendela munzila Zyangu.” Ooyu ngomulazyo wakusama bululami Bwakwe. Mbweenya buyo, aabo bangele bakamusamununa zikobela zyakwe zinunka tombe akuziwaalila mumaanza ookwa Saatani wakayimvwi munsi lyakwe, baliimvwi munsimunsi kuti basamunune Joshua zikobela zyabululami mbeenya mbubakamusamununa cikobela cakwe cinunka tombe, kufumbwa kuti taayendela mumulawo. Nkaambo bululami bwa Yahushua tabweelede kusiyasiya tombe akubaa kabata kacinyonyoono nokuba komwe. Alimwi (Yahuwah tazumizyi) kuti Joshua naakeelede kusamununwa zikobela zyabululami nkaambo kakuteendela munzila zyokwa Yahushua, Saatani wakaliimvwi munsimunsi kalindizya kuti asamike Joshua zikobela zyatombe.\nMubuzyo- Nkabela kuti Ime ndaalilwa kweendela munzila yokwa Yahushua eelyo nesamide zikobela zya bululami bwa Yahushua, hena inga Mebo ndasamikwa zikobela zyabululami zyokwa Yahushua ciindi cabili na?\nBwiinguzi- Inzya ulakonzya, pele kuli cintu comwe buyo. Musinzo wakusweekelwa akutambula zikobela zitakwe kampenda zyokwa Yahushua utola ciindi cikubwene, nkaambo Taata ulaa luzyalo alimwi ulatweengelela. Walo ulizyi kuti tuli bulongo butakwe nguzu. Kufumbwa ciindi notusweekelwa cikobela Cakwe cabululami cituvwumbilila, cilakatazya kuzumanana kululama, nkaambo twaalilwa kuzunda cinyonyoono. Alimwi kufumbwa notusweekelwa bululami bwa Yahushua, Saatani ulatuca mukakole, akutusobelela lyoonse kufumbwa notutakwe nguzu akutuunsyila mu tombe. Kuyungizya waawo, kuyoosika ciindi cimwi ncotutabwene swebo, eelyo buumi bwesu nobuyookoswedwa makani woonse akuzekelwa munkuta ya Kujulu. Tatuzyi pe eelyo buumi bwesu nobuyoozekelwa lubeta. Oobo buzuba tabuzyibidwe pe. Kuti mulandu wesu wasika mulubeta, mpoonya babetesi ba Kujulu batujana tusamikidwe cikobela cabululami Bwakwe, babetesi tabakatupi mulandu pe, mpoonya Taata uyokwaanda buumi bwamuntu ooyo kuti takwe mulandu kukabe kutamani. Nkaambo kakuti tatuzyi notuyoozekelwa akubetekwa, inga kwaba kufubaala kusobanina cinyonyoono akulelemya bululami bwa Yahushua kuti “tulikkomanisye muzinyonyoono kwakaindi kasyoonto.” (Langa BaHebulayo 11:25.) Pele cintu cabusongo buno buzuba nkukaka cibi “abulowa bwini akulwana cinyonyoono”, mbwaakatukulwaizya Paulu mu BaHebulayo 12:4.\nTutambula ncobeni cintu cini ciinda kubaa mpindu yabuvwubi mumisela yoonse, eelyo notucincanya zikobela zyesu zilaa kaundundu katombe akusama bululami bwa Mufutuli Yahushua butakwe kampenda. Mizeezo yesu iitakwe nguzu tiikonzyi kuteelelesya mbocicitika cintu eeci, nokuba mbotutambula cintu eeci kakwiina muulo. Ulikke muulo ngotweelede kubbadela ngwa kuyandisya buyo kuti tulyaabe zikobela zyesu zilaa tombe. Alitembaulwe Zina Lyakwe nkaambo ka luyando Lwakwe lutapanduluki.\nCibeela 2: Kutobezya Mumukondo Wakwe\nLino mbotwasala kuti tweendele munzila Zyakwe mbuli mbwaakalailila Yahushua, katutaangunide kusamikwa bululami Bwakwe, swebo tuyandika kumvwisisya kuti ninzila Zyakwe zili buti oomo motweelede kweendela, kutegwa tukatambule buumi butamani. Malailile ookwa Yahushua kuti tweendele munzila Zyakwe, akatobelwa acisyomyo cakuti, Walo uyootupa “masena mwakweendela akataa baaba baimvwi munsimunsi.” Kampango 7. Mumajwi amwi, Walo wakasyomya kutukkazyika akataa bangele kukabe kutamani. Ma! Kubota cisyomyo eeci, kufumbwa kuti twazumanana kusama cikobela Cakwe cabululami citakwe kabata.\nMubuzyo- Ninzila nzi Zyakwe? Ime njanda kuzyiba nzila Zyakwe kutegwa nditaleyi kuzwa munzila eezyo.\nBwiinguzi- Cintu citaanzi ncoyelede kwiibaluka ncakuti, eelyo webo noyandisya kuzyiba Nzila Zyakwe, webo weelede kubikka Nguwe kuti abe mweendelezi wako alikke luzutu. Kunyina busena bwamuntu umwi wiingana akataa nduwe a Nguwe. Walo uyookuyubunwida Nzila Zyakwe eelyo nozumanana kutobela Nguwe kuleka kutobela muntu.\nMubuzyo- Mbuti mbwenga ndatalika kutobela Nguwe munzila iigaminina ngubauba? Ime njanda kutondezya kusyomeka kwangu ku Jwi Lyakwe, akulumba kwangu nkaambo kacipego camisela cilaa mpindu yiinda buvwubi. Ime njanda kutondezya Nguwe kuti ndamuyanda alimwi njanda kutobela Nguwe, kunyina kaambo naa ndasweekelwa cili buti. Tee kayi, walo wakandisamika bululami Bwakwe akundigwisya zikobela zyangu zinunka tombe. Aboobo, Ime njanda kutondezya Nguwe munzila iisalala kuti Ime ndamuyanda kwiinda buumi bwangu.\nBwiinguzi- Ooyu mubuzyo mubotu loko alimwi njenzila ntaanzi yakutalika kweendela munzila Zyakwe. Taata wesu wa Kujulu ngu Eloah uulaa bufwi, alimwi Walo uyandisya moyo amuya wako woonse 100%, nkaambo Walo wakaaba zyoonse zyakali kumoyo wakwe kuti akwaabile cipego cidula kwiinda buvwubi. Aboobo Walo ulangila nduwe kuti ukoswede limwi kufumbwa cikuswaanganya asinkondonyina Wakwe, Saatani, kutegwa Walo akakusanganyile limwi mumukwasyi Wakwe, akweendelezya matende aako kusikila Walo akakusisye mu Bulelo Bwakwe bwa Kujulu. Nceeci ncakwaambila mu Jwi Lyakwe kuti ucite: “ “Mutavwelaani abakunze. Ino bululami inga bwaswaangana buti abubi? Naa mumuni ulavwelana buti amudima? Sena Kristu a Saatani balakonzya kuzuminana? Ino musyomi ujisi lubazu nzi ayooyo uutasyomi? Ncizuminano nzi ŋanda ya Mwami Yahuwah nciijisi abaleza bapange? Nkaambo swebo tuli ŋanda ya Yahuwah muumi, mbuli Yahuwah mbwaamba kuti, “Ndizyooba mubantu bangu akukkala akati kabo, nzyooba Leza wabo, abalo bazyooba bantu bangu. Aboobo amuzwe muli bakunze, amube nyolikke”, mbwaamba Mwami Yahuwah. “Mutagumi cintu citondwa, nenzoomutambula. Nkabela nzooba Uso, eelyo anywebo muzooba bana bangu balombe abasimbi, mbwaamba Mwami Yahuwah Singuzuzyoonse (2 Bakolinto 6:14-18) Swebo tupedwe malailile aakusiila limwi zikombelo zyoonse abupaizi bwamazubaano, nkaambo zyakaba matempele aamusinze wakukomba Beliya. Bubotu bwamalaile aaya mbwakuti eelyo notwaatobela, Walo ulabinda kututambula akubamba kuti tube bana Bakwe basankwa abasimbi. Hena kucili acimwi cintu ncozyi ciinda kubaa bulemu kwiinda kuba mwana musankwa nokuba musimbi ookwa Taata Yahuwah, mpoonya aciindi nceenya kosamikidwe bululami bwa Yahushua?\nMubuzyo- Mbubuti mbwenga ndazyiba kuti aaya malailile ookwa Yahuwah aapedwe atala aambilizya cikombelo nkwezulilwa?\nBwiinguzi- Ncuubauba kapati kwiingula mubuzyo ooyu. Swebo tusyoma canguzu kuti malailile ookwa Yahuwah aakuti “kamuzwa muli nguwe nobantu bangu” aagumizya zikombelo zyoonse kakwiina kwiinda ambali nociba comwe pe. Twaambila boobu nkaambo zikombelo zyoonse zilikamantene kusulaika kkalenda lya Yahuwah libelesya mwezi azuba alimwi zilikamantene kutobela kkalenda lina Gregory, eelyo ndekkalenda lyamfulumende ya Cikombelo ca Katolika caku Loma. Aboobo, mukkalenda eelyo yebo kunyina pe nokonzya kulyookezya akukomba mu Nsabata yabuzuba bwa ciloba pe. Kubamba Nsabata iiluleme njenzila imwi yakutondezya luyando lwesu kuli Nguwe. Mbubuti mbotunga twalangila kweenda munzila Zyakwe kuti twadukwida masyule eesu ku Buzuba bwa Nsabata Yakwe Iisetekene, eeyo iitakonzyi kujanwa mu kkalenda lyaku Loma?\nMubuzyo- Nkaambo nzi Ime ncetakonzyi kwiijana Nsabata yamasimpe mukkalenda lina Gregory eelyo ndyotubelesya mucikombelo cokwesu?\nBwiinguzi: Eelyo Taata a Mwana nibakalenga nyika, bakapa zuba amwezi antoomwe kuti zibe zitondezyo zya mazuba Aakwe aakujulu aasetekene. Matalikilo 1:14 aamba kuti, “Mpoonya Elohimu wakati, Akube mimuni mumweenya wakujulu kuti yaandaanye buzuba kuzwa kubusiku; alimwi ibe zitondezyo, zya ziindi zyamwaka, amazuba, amyaka.”\nIbbala lyakuti “ziindi zyamwaka” lizyila kubbala lya mo'ed. Eeli ndibbala lijanwa mu Bbaibbele liiminina mbungano zyabantu bokwa Yahuwah babungene kupaila. Aboobo, kumalengelo, Taata a Mwana antoomwe bakasala ziindi zyakukomba eezyo zyakeelede kutondezyegwa azuba amwezi. Izuba litutondezya buzuba mpobutalikila ampobugolela, kakuli mwezi utondezya buzuba bwa mwezi ooyo nokweelede kukombwa. Tulabala makani aaya mu Ntembauzyo 104:19: “Walo wakapa mwezi mulimo wakutondezya ziindi zyamwaka.” Alimwi, ndeenya bbala libelesyedwe aawa kwaambilizya ziindi zyamwaka muci Hebulayo, ndya mo'ed. Imwezi wakapegwa mulimo a Taata Yahuwah wakutondezya mazuba aakukomba. Aboobo, kufumbwa kkalenda litasimpidwe mubweende bwa mwezi, mbuli lina Gregory, talikonzyi kubeleka kujana Nsabata iisetekene yokwa Yahuwah amapobwe aamwaka. Tee ono wabona kayi cikombelo cokwenu mbocaadukula syule kusulaika kkalenda lya Mwami Yahuwah akubikka mucibaka calyo kkalenda lya Cikombelo ca Katolika caku Loma?\nSwebo tulakonzya kubandauka zinjaanji zilubide kusyomwa muzikombelo eezyo nzyoyelede “kuzwida akati kabo” pele tuuli mulimo wacibalo eeci. Mulimo wacibalo eeci ngwakukutondezya kaambo kaubauba kuti ulibonene omwini kuti cikombelo cokwenu, mbweenya mbuli zikombelo zyabuna Kristu zyakawa zyoonse, zyakapangana cilongwe asinkondonyina wa Mwami Yahuwah eelyo nizyakasala kupaila akutobela kkalenda lina Gregory.\nHena yebo wasala kwiimikila kunembo lyokwa Yahushua akumuzumizya kuti Walo alailile bangele bakwe kukusamununa zikobela zyako zinunka tombe akukusamika cikobela citakwe kabata cabululami bwakwe Yahushua? Hena yebo wasala kutobela Nguwe kusikila kumamanino kwini koyendela munzila Zyakwe? Hena yebo uyoosala “kuzwa mucikombelo cokwenu ciwide” kutegwa wiitwe kuba mwana musankwa nokuba musimbi ookwa Taata Yahuwah? Hena yebo wasala buno buzuba kutalika kusanyangula mangwalo cakutontomeka kuti kuzyibe Nsabata Yakwe yamasimpe, eeyo yeelede kubambwa akuba musunko wamamanino kubantu boonse? Kuti kakuli kusala kwako kutobela Nguwe munzila yoonse akweendela buyo munzila Zyakwe, akujatilila mucipego Cakwe camisela, kotacebauki kucenka zikobela zyako zilaa tombe, nkokuti twakulombesya kuti uzumanane kuvwuntauzya kasimpe Kakwe. Aboobo twakutamba kuti ukatuswaye ku: www.worldslastchance.com.


Kucita Naa Kwaamba Zyintu Zileta Muzeezo Wakoonana —Mbondikonzya Kucita | Bakubusi Balabuzya\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Brazilian Sign Language Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kikuyu Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Myanmar Norwegian Nzema Ossetian Papiamento (Curaçao) Polish Portuguese Quiche Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Thai Tsonga Turkish Turkmen Ukrainian Umbundu Vietnamese Xhosa Yoruba Zulu\nIno kucitwa naa kwaambilwa zyintu zileta muzeezo wakoonana caamba nzi?\nNcinzi ncondikonzya kucita kuti kandili mubukkale buli boobu?\nCibikkilizya kucitwa micito njotayandi naa kwaambilwa makani aabusya muzeezo wakoonana. Pele zimwi ziindi cilakonzya kukatazya kubona lwiindano luliko akati kakufwubaazyigwa, kutondezyegwa mbuli kuti ulayandwa, akucitwa naa kwaambilwa zyintu zileta muzeezo wakoonana.\nSena mulizyi kwiindana kuliko akati kamicito eeyi? Amwiingule mibuzyo iijatikizya kucitwa naa kwaambilwa zyintu zileta muzeezo wakoonana kutegwa muzyibe!\nCuusisya ncakuti, mulakonzya kunookucitwa naa kwaambilwa zyintu zileta muzeezo wakoonana nociba ciindi mwamanizya cikolo. Nokuba boobo, kuti nomucili kucikolo mwayiya mbomukonzya kucita ciindi nomucitwa naa kwaambilwa zyintu zileta muzeezo wakoonana muyookonzya kuzunda ciindi mwaakutalika kubeleka. Alimwi mulakonzya kupa kuti muntu uucita micito eeyi acileke!\n“Mweelede kusyoma ncobeni kuti mulijisi nguzu zyakulesya bukkale buli boobu kumucitikila. Kanji-kanji bantu tabaileki micito iili boobu ccita kuti mwabaambila kaambo kamvwika. Amwaambe buyo kuti, ‘Tandiyandi!’ Ikuti naa eeci tiicabeleka, amwaambile muntu umwi kuti amugwasye!”\n“Mutanooseki masesya aajatikizya koonana naa kubandika twaambo tutaluzi tujatikizya koonana. Ikuti mwacita oobo, naa kuyanzana abantu bayandisya kubikkilwa kapati maano kubantu mbobaindenelimwi zizo, bamwi bayooyeeya kuti andinywe ncomuyanda.”\nKucitwa naa kwaambilwa zyintu zileta muzeezo wakoonana kulakonzya kumana kuti kamuzyi mbokubede alimwi akuzyiba ncomweelede kucita! Amubone bukkale botatwe alimwi ambomukonzya kucita mubukkale bumwi abumwi.\n“ Kumulimo, bamwi basankwa ibakali bapati alindime lyoonse bakali kundaambila kuti ndili mubotu alimwi bakali kulombozya kuti nobakacili basyoonto amyaka iili 30. Mane umwi wambabo wakaboola kusyule lyangu akununkizya masusu aangu! ”—Tabitha, 20.\nTabitha wakali kukonzya kuyeeya kuti: ‘Ikuti naa tiindazibikkila maano alimwi akuliyumya mubukkale oobu bukatazya, ambweni uyakuleka.’\nIkaambo eeci ncocitakonzyi kugwasya: Basyaabupampu baamba kuti ciindi basikucitwa naa kwaambilwa zyintu zileta muzeezo wakoonana nobaumuna buyo, kanji-kanji penzi eeli lilazumanana alimwi akwiindila.\nMuciindi caboobo amusole nzila eeyi: Amumwaambile muntu ooyo kuti tamwiiyandi ŋambawido yakwe naa micito yakwe pele munzila iilimvwisya alimwi cakukkazyika moyo. Umwi musimbi uutegwa Taryn uujisi myaka yakuzyalwa iili 22 wakaamba kuti: “ Ikuti umwi wandijata munzila iiteelede, ndakali kumulanga akumwaambila kuti utakasoli kundijata alimwi. Kanji-kanji eeci cakali kumugambya musankwa. ” Ikuti naa muntu ooyo wazumanana, amuzumanane kukaka alimwi mutatyompwi pe. Caboola kumakani aakutobela zyeelelo zisumpukide zyakulilemeka, lulayo lwamu Bbaibbele ndwakuti: ‘ Amwiime kamuzulide alimwi kamusinizyide cakumaninina. ’—Bakolose 4: 12.\nMbuti kuti muntu ooyo uumusyupa umukonga kumucisa? Ikuti kacili oobo, mutamulwani. Amutije cakufwambaana, alimwi akulomba lugwasyo kumuntu mupati ngomusyoma.\n“ Nindakali mugiledi 6, basimbi bobilo bakandijata kucikolo nondakali kuyaabweenda. Umwi wakali aaciyanza cakoonana abasimbinyina, aboobo wakali kuyanda kuti toonane. Nokuba kuti ndakakaka, bakazumanana kundisinikizya buzuba abuzuba kucikolo. Cimwi ciindi, mane bakanditonkela kubwaanda! ”—Victoria, 18.\nVictoria wakali kukonzya kuyeeya kuti: ‘Ikuti ndaambila umwi kujatikizya makani aaya, bamwi inga bandiyeeyela kuti ndilikompeme, alimwi ambweni kunyina uukonzya kundisyoma.’\nIkaambo eeci ncocitakonzyi kugwasya: Ikuti tiimwaambila umwi, muntu ooyo uumusyupa ulakonzya kuzumanana alimwi akupenzya bamwi. —Mukambausi 8: 11.\nMuciindi caboobo amusole nzila eeyi: Amujane lugwasyo. Bazyali abamayi balakonzya kumugwasya kutegwa muntu ooyo uumusyupa aleke. Pele ino kuti bantu mbomwaambila tabalibonyi kubikkila maano? Amusole nzila eeyi: Amulembe twaambo tupati-pati kufwumbwa ciindi nomucitwa naa kwaambilwa zyintu zileta muzeezo wakoonana. Amubikkilizye deeti, ciindi, alimwi abusena nkocacitikila, alimwi anzyaamba muntu ooyo. Mpoonya amubape pepa lyomwe bazyali banu naa bayi banu. Bantu banji balabikkila maano kutongoosi lilembedwe kwiinda lyakwaamba buyo.\n“ Ndakali kumuyoowa kapati musankwa umwi iwakali mukabunga kacisobano ca rugby. Wakali kutandila kumamita obilo kulampa, alimwi wakali kulema makkilogilamu aatandila ku 135! Wakalisinizyide kuti uyakoonana andime. Wakali kundisyupa buzuba abuzuba kwamwaka woonse. Bumwi buzuba, twakali buyo tolikke mukkilasi mpoonya wakatalika kuswena munsi lyangu. Ndakasotoka akutijila anze. ”—Julieta, 18.\nJulieta wakali kukonzya kuyeeya kuti: ‘Mbobabede oobu basankwa.’\nIkaambo eeci ncocitakonzyi kugwasya: Sikumucita naa kumwaambila zyintu zileta muzeezo wakoonana talangilwi kucinca ikuti bantu boonse kabayeeya kuti zyacita zili kabotu.\nMuciindi caboobo amusole nzila eeyi: Amukake sunko kwiinda mukutaseka-seka. Muciindi caboobo, amube masimpe kuti tamuyandi —kubikilizya mbomulibonya abusyu—amumwaambile sikumusyupa zyintu nzyomuyanda alimwi anzyomutayandi.\nMAKANI AAKACITIKA NCOBENI 1:\n“ Tandiyandi kuba muntu uulanciki kubantu. Aboobo, nokuba kuti basankwa bakali kuzumanana kundisyupa, ndakali kubaambila kuti baleke—pele tiindakali kwaamba canguzu, alimwi kanji-kanji ndakali kuseka-seka nindakali kubaambila. Bakali kuyeeya kuti ndakali kubayanda. ” —Tabitha.\nIkuti nomwakali Tabitha, ino nimwakabacita buti basikumusyupa aabo? Nkaambo nzi?\nNcinzi cikonzya kupa sikumusyupa kuyeeya kuti mulamuyanda?\nMAKANI AAKACITIKA NCOBENI 2:\n“ Zyakatalika ciindi basankwa bamwi mbotwakali kwiiya limwi nobakaamba majwi masyoonto aateelede notwakali mukkilasi yazisobano. Kwansondo zisyoonto, ndakasola kutazibikkila maano nzyobakali kwaamba akucita, pele cakaindila. Mpoonya basankwa bakatalika kukkala munsi lyangu akundikumbata. Ndakabatonta, pele bakazumanana. Kumane, umwi wabasankwa aaba wakandipa kapepa kakalembedwe majwi mabyaabi. Mpoonya ndakakapa bayi bangu. Musankwa ooyu bakamulesya cikolo kwaciindi cisyoonto. Ndakabona kuti ndakeelede kubaambila bayi bangu kuzwa kumatalikilo! ”—Sabina.\nIno muyeeya kuti nkaambo nzi Sabina ncaatakaunkila kubayi bakwe cakufwambaana? Sena muyeeya kuti ooyu wakali muzeezo mubotu? Nkaambo nzi ncomwaambila boobo?\nMAKANI AAKACITIKA NCOBENI 3:\n“ Musankwa umwi wakanjilila mwanookwesu musankwa, Greg, mucisambilo. Musankwa ooyu wakamusika munsi Greg akumwaambila kuti ‘Kondikkisa.’ Greg wakakaka pele musankwa ooyu taakaunka. Mane Greg wakamutonta buya musankwa ooyu.” —Suzanne.\nSena muyeeya kuti Greg wakali kucitwa naa kwaambilwa zyintu zileta muzeezo wakoonana? Nkaambo nzi ncomwaambila boobo?\nNkaambo nzi ncomuyeeya kuti basankwa bamwi cilabakatazya kwaamba ciindi basankwanyina nobabacita naa kubaambila zyintu zileta muzeezo wakoonana?\nSena mulazumina kuti Greg wakazyeendelezya kabotu zyintu? Ino nywebo nimwakacita buti?\nKubuzyigwa mibuzyo iijatikizya kucitwa naa kwaambilwa zyintu zileta muzeezo wakoonana\n“Kandicili kucikolo casekondali, basankwa bakali kundikwela kabbodi mpoonya akundaambila majwi aatali kabotu—mbuli aakuti ndilakonzya kulimvwa kabotu kuti ndoonana ambabo.”— Coretta.\nSena muyeeya kuti basankwa aaba bakali\nA Kumusobanya buyo?\nB Kucengeezya kumuyanda?\nC Kumucita naa kumwaambila zyintu zileta muzeezo wakoonana?\n“Mubbaasi, umwi musankwa wakatalika kundaambila majwi mabi akundikwela-kwela. Ndakalitapula janza lyakwe akumwaambila kuti azwe munsi lyangu. Wakandilanga mbuli kuti tandikkwene.”— Candice.\nIno muyeeya kuti musankwa ooyu wakali kucita nzi kuli Candice?\n“Mwaka wamana, umwi musankwa wakali kundaambila kuti ulandiyanda alimwi wakali kuyanda kuti tusyabane nokuba kuti ndakazumanana kukaka. Zimwi ziindi wakali kujata-jata janza lyangu. Ndakamwaambila kuti acileke, pele wakazumanana. Mpoonya, nindali kusola kusama mabbusu, wakanduuma kumatako.”— Bethany.\nMukuyeeya kwanu, sena musankwa ooyu wakali:\nA Kucengeezya kumuyanda?\nB Kumusobanya buyo?\nIbwiinguzi buluzi kumibuzyo eeyi yoonse yotatwe ngu C.\nNcinzi cipa kuti kucita naa kwaamba zyintu zileta muzeezo wakoonana kwiindane akucengeezya kumuyanda muntu naa kumusobanya buyo? Musimbi umwi uutegwa Eve wakaamba kuti: “ Kucita naa kwaamba zyintu zileta muzeezo wakoonana kukkomanisya buyo ooyo uuzicita. Ulazumanana nokuba kuti wamwaambila kuti aleke .” Kucita naa kwaamba zyintu zileta muzeezo wakoonana tacili cintu cakusobanya pe. Takunyonganyi buyo mbocita kucikolo alimwi abuumi, pele alimwi kulakonzya kusololela kukusinikizyigwa koonana.\nAmwiiye zinji: Amubone cibalo 32 cijisi mutwe wakuti, “How Can I Protect Myself From Sexual Predators?”\nNzyobaamba Bakubusi Kujatikizya Kucitwa naa Kwaambilwa Zyintu Zileta Muzeezo Wakoonana


Deuteronomo 22 | Bbaibbele lili a Intaneti | Bbaibbele lya Busanduluzi Bwanyika Mpya\nKulemeka banyama babasimukobonyoko (1-4)\nKusama zisani zyamuntu ngomwiindene zizo (5)\nKufwida banyama luzyalo (6, 7)\nCitabililo caciluli (8)\nKusanganya kuteelede (9-11)\nKusuma maaya kucisani (12)\nMilawo iijatikizya kutyola milawo yakoonana (13-30)\n22 “Ikuti naa wajana ŋombe naa mbelele yamunyoko iisweekede, toyelede kwiileka buyo pe.+ Weelede kwiitola kumunyoko. 2 Pele ikuti munyoko katakkali afwaafwi anduwe alimwi kotamuzyi, nkokuti weelede kwiitola kuŋanda yako, ikkale kulinduwe kusikila munyoko akaboole kwiiyandaula. Mpoonya uyoomupa njiyo.+ 3 Oobu mboyelede kucita akumbongolo yakwe, kucisani cakwe akucintu camunyoko cili coonse cisweekede ncoojana. Toyelede kucileka buyo pe. 4 “Ikuti naa wabona mbongolo yamunyoko naa ŋombe yakwe iliwide munzila, toyelede kwiinda buyo pe. Weelede kumugwasya kwiibusya.+ 5 “Mukaintu teelede kusama cisani camwaalumi awalo mwaalumi teelede kusama cisani camukaintu. Nkaambo kufwumbwa uucita boobo ncisesemyo kuli Jehova Leza wanu. 6 “Ikuti wajana citeente cakayuni munzila naa mucisamu naa ansi imuli twana naa mayi alimwi nyina kakkede atwana naa amayi, toyelede kubweza nyina antoomwe atwana.+ 7 Weelede kuleka nyina kuti aunke, pele ulakonzya kubweza twana. Weelede kucita boobu kutegwa zintu zikweendele kabotu akuti upone mazuba manji. 8 “Ikuti naa wayaka ŋanda mpya, ciluli weelede kuciyakila citabililo+ kutegwa ŋanda yako itabi amulandu wabulowa nkaambo muntu ulakonzya kuloka kuzwa alinjiyo. 9 “Toyelede kusyanga misyobo yobilo yambuto mumuunda wako wamisaansa.+ Buyo-buyo, butebuzi bwambuto eeyo abwamisaansa buyootolwa kutente lisalala. 10 “Toyelede kulimya musune antoomwe ambongolo.+ 11 “Toyelede kusama cisani cisumidwe aboya bwambelele antoomwe amulembo muuba-uba.+ 12 “Weelede kusuma maaya kuzyooko zyone zyacisani cako ncosama.+ 13 “Ikuti naa mwaalumi wakwata mukaintu akoonana anguwe, mpoonya waleka kumuyanda, 14 akumutamikizya kuti tanaakali kulilemeka, eelyo wamubisizya zina kwiinda mukwaamba kuti, ‘Ndakakwata mukaintu ooyu, pele nindakoonana anguwe tiindakajana citondezyo cakuti ngunakalindu,’ 15 bausyi abanyina musimbi beelede kuleta citondezyo cabunakalindu bwamusimbi ooyo kubaalu kumulyango wamunzi. 16 Bausyi musimbi ooyo beelede kwaambila baalu kuti, ‘Ndakakwasya mwanaangu kumwaalumi ooyu, pele lino tacimuyandi 17 alimwi umutamikizya kuti tanaakali kulilemeka kwiinda mukwaamba kuti: “Tiindakajana citondezyo cabunakalindu mumwanaanu.” Nceeci citondezyo cabunakalindu bwamwanaangu.’ Mpoonya beelede kubikka cisani eeco kumbele lyabaalu bamunzi. 18 Baalu bamunzi+ beelede kujata mwaalumi ooyo akumuuma.+ 19 Bayoomubbadelesya masyekeli* aansiliva aali 100 akwaapa bausyi musimbi, nkaambo mwaalumi ooyo wabisya zina lyanakalindu muna Israyeli,+ alimwi uyoozumanana kuba mukaintu wakwe. Takazumizyigwi kumuleka mubuumi bwakwe boonse. 20 “Ikuti makani aaya kaali aamasimpe, akuti citondezyo cabunakalindu tiicakajanwa mumusimbi, 21 beelede kumuleta musimbi ooyo kumulyango waŋanda yabausyi, eelyo baalumi bamumunzi wakwe beelede kumupwaya mabwe kutegwa afwe, nkaambo wakacita cintu cuusya nsoni+ mu Israyeli kwiinda mukucita buvwuule muŋanda yabausyi.+ Aboobo mweelede kugwisya bubi akati kanu.+ 22 “Ikuti mwaalumi wajatwa bumambe amukamuntu, boonse bobilo beelede kufwa, mwaalumi amukaintu ooyo.+ Aboobo mweelede kugwisya bubi mu Israyeli. 23 “Ikuti kakuli nakalindu uusinkilidwe kumwaalumi, eelyo mwaalumi uumbi wamujana mumunzi akoonana anguwe, 24 mweelede kubaleta boonse bobilo kunze aamunzi akubapwaya mabwe kutegwa bafwe. Musimbi ulajaigwa akaambo kakuti tanaakakwiila nokuba kuti wakali mumunzi naakajatwa, eelyo mwaalumi ulajaigwa akaambo kakuti wasofwaazya mukamweenzinyina.+ Aboobo mweelede kugwisya bubi akati kanu. 25 “Nokuba boobo, ikuti kamuli musyokwe mwaalumi ooyo mwaakamujana musimbi uusinkilidwe, eelyo wakamujata akoonana anguwe, nkokuti mwaalumi ooyo iwakoonana anguwe weelede kujaigwa alikke, 26 musimbi tamweelede kumucita cintu cili coonse pe. Tajisi cibi ceelede lufwu. Eeci cili mbuli muntu umwi wajaya mweenzinyina.+ 27 Nkaambo wakamujana musyokwe, alimwi musimbi ooyo uusinkilidwe wakakwiila pele kwakanyina uumuvwuna. 28 “Ikuti mwaalumi wajana musimbi nakalindu uutasinkilidwe, eelyo wamujata akoonana anguwe mpoonya bajatwa,+ 29 mwaalumi ooyo iwoonana anguwe weelede kupa bausyi musimbi masyekeli aansiliva aali 50, alimwi uyooba mukaintu wakwe+ akaambo kakuti wamusofwaazya. Takazumizyigwi kumuleka mubuumi bwakwe boonse. 30 “Kunyina mwaalumi weelede koonana amukausyi kutegwa atabausyi nsoni bausyi.*+\n^ Mu Chihebrayo, “atavwumbuli musinsi wabausyi.”


Sena inga muntu ulalulama buti a Leza? Sena inga mubisyi ulacitwa buti kuti alulame? Kwiinda muli Klistu a like nguunga ulatuswaanganya a Leza, a kusetekana, pesi sena inga tulaboola buti kuli Klistu? Banji banji balabuzya mubuzyonguwona mbuli wakabuzya bantu banji banji mubuzuba bwa pentekositi. Cinyonyono nocakabazula bakalila ati, “Sena inga tulacita buti?” Ijwi lyakutaanguna Petro ndyaaka ingula wakati, Amusanduke.” Incito 2:38. Aciindi cimbi, kaindi kashoonto kuzwa nakaamba kuti “amusanduke, mweempe kuti zinyonyono zyanu zi zijatilwe.” Incito 3:19. KLMNP 13.1\nKusanduka caamba kuusila cinyonyono, akucisiya. Tatukacisiyi cinyonyono cita twabona bubi bwaco, cita twazwa kuli ncico mukati kamoyo, takukabi kusanduka kwa masimpe mu buumi. Nkobali banji banji ibatahi kusanduka kwa kasimpe. Banji banji balausa kuti babisya, alimwi balalitondezya ikusanduka icaatala kuti babisya, nkaambo balayoowa kuti kubisya kwabo kulabaletela mapenzi. Balila kupenga kwiinda cinyonyono pele ooku takuli kusanduka kwini mu mulawo wa Bbaibbele. Akuusa kwa Esau mbokwakabede naakabona kuli zileleko zyabupati bwakwe wazisowekelwa takazijani limbi. Bbalaamu wakamuyoosya mungele wakaimvwi munzila yakwe kajisi iceba, wakakuzumina kubisya kwakwe kutegwa atasowekelwi buumi bwakwe, pesi kwakanyina kusanduka kwini kuzwa ku cinyonyono, kwakanyina kweempa mulinguwe kuzwa kucintu ncaakali kucita, kwakanyina lusulaiko lwacibi. Juda Sikalioti, naakamana kwaaba Mwami wakwe, wakalila, “Ndabisya nkaambo ndaaba bulowa bunyina mulandu.” Mateyo 27:4. KLMNP 13.2\nKulilekelela kwakasinizigwa kuzwa ku muuya wakwe amuzeezo uyoosya walubeta. Wakayoowa kapati kuzintu zyakali kunoocitika kumbele lyakwe, pesi kwakanyina kutyoka kwa moyo a kuusa kwa muya wakwe, kuti wa mwaaba Mwana a Leza unyina katombe, a kumukaka usetekene wa Isiraeli. Faalo, nakapegwa icisubulo kuzwa kuli Leza, wakacizumina cinyonyono cakwe kuti azwe mu mapenzi akuti cisubulo citayi kumbele, pesi impenzyo nozyakajatwa wakapiluka mukukazya zya kujulu. Zyoonse ezi zyakali kwaamba bulumbu bwa cinyonyono, pesi kwakanyina kuusila cinyonyono lwaco. KLMNP 13.3\nPesi moyo nuutambula milimo ya Muya wa Leza, kufwambaana muzezo ulabukulusigwa, elyo mubisyi ulabona bulumbu bwakululama kwa mulao wa Leza lisetekene, akuhiba kuti matalikilo a bulelo bwa Kwe mujulu a munyika. “mu muni uusalazizya muntu oonse uboola munyika.” Johani 1:9. Ulapa kusalala kuleta aantangalala zyoonse zisisidwe mucamba camuntu, azintu zyoonse zili mu musinze zilabonwa. Johani 1:9. Kuzulwa kulanjila mu mizezo a mu moyo. Mubisyi ulajana muzeezo wakuyeeya bululami bwa Jehova, akuyoowa kwa kuboola kwa Kwe kuti atajanwi mubuyamba a mu kutalulama, kumbele lya ooyo uutasiswi cili mu moyo. Ulalubona luyando lwa Leza, abubotu bwa bululami, a kukomana kwa kusalala, ono wayanda kusalazigwa, alimwi akuti a swaanganizigwe a julu. KLMNP 13.4\nKupaila kwa Davida naakabisya, kutondeezya ikuusa kwa kasimpe a kaambo ka cinyonyono, kusanduka kwakwe kwakalizwide alimwi kwakali- maninide kuzwa kunsi amoyo wakwe. Kwakanyina nguzu zyakuyanda kuzimaanya cibi cakwe. Kwakanyina moyo wakuyanda kucija lubeta lwakabikidwe mu kupaila kwakwe. Davida wakabona kuti walubizya kapati, wakabona bubisyi bwa moyo wakwe elyo wakacisulaika cibi cakwe. Teekwakali buyo ikulekelelwa cinyonyoono nkwaakali kupailila pele akusalazigwa kwa moyo. Wakali kulombozya kubaa kukomana kwa kusetekana-kuti abukulusigwe kuti bamvwane akuba a cilongwe a Leza. Ooyu wakaba mulaka wa buponi bwakwe “Walelekwa oyo ulaa cinyonyono cakalekelelwa ulaacibi cavunikwa. Walelekwa ooyo muntu Leza ngwaatapa cinyonyono, ulaa muya unyina lucengo.” Intembauzyo 32:1, 2. KLMNP 14.1\n“Kondeetelela, O Leza, mbubona mbuli Luzyalo lwako, zibinganya milandu yangu: Ndakuzumina kubisya kwangu cinyonyono cangu cili kumbele lyangu lyoonse. Kondisanzya amusamu wako wahisopo njakutuba kwiinda caanda. Kolenga muli ndime moyo usalala, O Leza, webo O Leza wa lufutuko lwangu: Mulaka wangu uya kwiimba kapati mu bululami bwako.” Intembauzyo 51:1-14. KLMNP 14.2\nKusanduka kuli boobu kuli kulaale anguzu zyesu nkozitakonzyi kusika; Ooku kulajanwa muli Klistu alike, iwakasumpulwa kuya kujulu, akupa zipego ku bantu. KLMNP 14.3\nMpaawa banji banji mpobalubizya, akujana kuti baalilwa kutambula lugwasyo kuzwa kuli Klistu ndwayanda kubapa. Bayeeya kuti tabakozyi kuboola kuli Klistu cita basanduka, akuyeeya kuti ikusanduka kubamba nzila yakulekelelwazinyonyoono. Mukasimpe ikusanduka nkokutaanguna imuntu katana kulekelelwa zinyonyono. nkaambo kakuti moyo utyokede nguya kuliteelela kuyanda Mufutuli. Sena imubisyi uleelede kulindila limwi akasanduke eelyo nkokuboola kuli Jesu? Hena kusanduka nkokukonzya kusinkila mubisyi kuzwa ku Mufutuli? KLMNP 14.4\nBbaibele talyaambi kuti mubisyi uleelede kusanduka kusaanguna katana tambula lwiito lwa Klistu, “Amuboole kuli ndime, inywe nyoonse nomukatede nomulemedwe, nja kumupa kulyookezya.” Mateyo 11:28. Mbululami buzwa kuli Klistu busololela kusanduka kubotu. Petro ukanana kabotu ku bana ba Isiraeli, naakamba kuti: “Walo Leza ngwakasumpula a janza lya Kwe lyalulyo kuba Muleli a kuba Mufutuli, kupa kusanduka ku bana ba Isiraeli, a kupa lulekelelo lwa zinyonyono. Incito 5:31. Tatukonzyi kusanduka kakunyina mooza wa Klistu kutubusya mu maanu, mbubona mbotunga tatukoolekelelwa kakwiina Klistu. Klistu nkakasensa kakucita bululami. Ngonguwe alike nguunga wabyala mbuto mu moyo wa muntu yakuzonda cinyonyoono. Ikuyandisya kwakasimpe, akusalala, ikuzulwa kwesu koonse kwazinyonyoono, ncitondeezyo caamba kuti mooza wakwe ulabeleka mukati kamyoyo yesu. KLMNP 14.5\nJesu wakati, “Mebo kuti ndasumpulwa kuzwa aansi njakuleta bantu boonse kuli ndime.” Johani 12:32. Klistu uleelede kuzubululwa ku Mubisyi mbuli Mufutuli wakafwida zinyonyono zya nyika, kwiinda mukuyeeya kabelele wa Leza a ciingano ca Kalivaali cakuusa, maseseke aa kunununwa alatalika kusika mu mizezo yesu, elyo bululami bwa Leza bula tusololela ku kusanduka. Mukufwida babisyi Klistu wakatondezya luyando lupati lutakonzyeki kuteelelwa; aboobo mubisyi nalubona luyando oolu, luteteesya moyo wakwe, akuulemba, akuubika kusanduka kwa kweempa mu moyo. KLMNP 15.1\nKuli kasimpe kuti bantu cimwi ciindi balausa anzila zyabo zibyaabi, a kuleka zilengwa zyabo zimwi zibyaabi, kabatana ziba kuti Moza wa Leza ubakwelela kuli Klistu. Pesi kuti na basola kuti bajane ikucinca mubukale bwabo kuzwa aansi aa moyo kuti bacite bubotu, ninguzu zya Klistu zibakwela. Muzezo ngoba takonzyi kuziba ulabeleka mu muya, moyo ulabusigwa, eelyo kusanduka kwa buumi kulatalika kulibonya. Klistu nabakwelelezya kuti balange ku ciingano ca Kwe, kumubona walo wakayaswa, akaambo ka zinyonyono zyabo, mulawo kufwambaana ulasika ku muzeezo wabo. Kusofwaala kwa buumi bwabo, cibi ca mu muya wabo cilazubululwa kulimbabo. Balatalika kuteelela bululami bwa Klistu, akwaamba kuti. sena cinyonyono ninzi? kuti citole muyasilo uliboobu akaambo kalufutuko Iwabo? Hena lwakali luyando loonse olu, akupenga koonse ooku akulyeeta aansi oku nkukwakacita kuti tutafwi, pele tube a buumi butamani? KLMNP 15.2\nMubisyi inga walukaka luyando olu, inga ulakaka kuletwa kuli Jesu; pele kuti talukaki ingalwamutola kuli klistu; akuzumina inga muzeezo walufutuko ulamusololela kumaulu aciingano a kusanduka kuzwa ku zinyonyono zyakwe zyakaleta mapenzi a Mwana a Leza. KLMNP 15.3\nMuzezo nguwena ubeleka kuzilengwa zyoonse ulakanana ku myoyo ya bantu, akuleta inyota yakuyandisya ku cintu cimwi ncobatajisi. Zintu zya munyika tazikonzyi iku kusya kuyanda kwabo. Muya wa Leza ulabakombelela kuti bayandaule zintu zyolike zikonzya kubapa luumuno a kulyookezya—luse lwa Klistu a kukomana kwa bululami. Kwiinda mu milimo yoonse ibonwa ayitabonwi, Mufutuli wesu ulasebenza lyoonse kuleta mizeezo ya bantu kuzwa ku zisobano zyaciinyooono izita kutwi ulaita bantu kuti baboole kuzifeleko izitamani eezyo zinga zilaba zyabo muli nguwe. Kubantu boonse aaba, ibasoleka icakulipenzya ikunywa kuzinywido zya nyika ezyo zifwide, mulumbe usetekene uzwa kuli Leza ulakaanana ati, “Ooyo ufwide nyota aboole. Oyo oonse uyanda anywe meenda abuumi cakwaanguluka” Ciyubunuzyo 22:17. KLMNP 16.1\nNywebo nomuyanda cintu cibotu kwiinda nciikonzya kupa nyika eyi, amuhibe kuti oku kuyandisya kwenu ndijwi lya Leza ku buumi bwanu. A mulombe amupe lusanduko, a zubulule Klistu kuli ndinywe mu luyando lwa Kwe lutamani, a mukusalala kwa Kwe kulondokede. Mukupona kwa Mufutuli inzila zya mulawo wa Leza—Luyando kuli Leza a kumuntu— zyakazubululwa icakumaninina Lweengelelo, luyando lwakutaliyanda, kwa kali nkokupona kwa Kwe. Motusolela kukala buumi mbwaakapona akulanga kuli nguwe, imumuni ulasika alindiswe, kuti tubone bubi bwa myoyo yesu. KLMNP 16.2\nNdiza tulalicenga tobeni, mbuli Nikodemu mbwaakalicenga, akuti buumi bwesu buliluleme, kuti ciimo cesu cililuleme, akuyeeya kuti tatweelede kulitola ansi kumbele lya Leza, mbuli mubisyi oonse, pele imumuni niwamweka kuzwa kuli Klistu mukati ka myoyo yesu, tuya kubona kuti tuli babisyi ikasimpe, tuya kwandaanya kuliyanda kwa kuliteelela, a munyono wa kulwana Leza, ooko wabisya mulimo omwe omwe wa buumi bwesu. Eelyo tuya kubona kuti bululami bwesu bulisofwede mbuli n’ganda yatombe, akuti bulowa bwa Klistu bulike mbobukonzya kutusalazya kuzwa ku kusofwaala kwa cinyonyono, a kulengulula myoyo yesu mu mukozyanyo wa Kwe. KLMNP 16.3\nMutunga zuba omwe wa kusalala kwa Leza, kumweka komwe komwe kwa kusetekana kwa Klistu ikwiinda mubuumi, kucita kusofwaala komwe komwe kuli mu mizeezo kuletwe aantangalala icakucisa kapati, akutondezya kubulwa kwa ciimo ca buntu. Mumuni oyu ulapa citondezyo ca luyando lutasalali akuyuma kwa moyo, a kusofwaala kwa milomo. Imillimo ya mubisyi ya kutateelela mulawo wa Leza akuyanda kubika kuti ngwabuyo, zyoonse eezi zilazubullul wa kumbele lyakwe, eelyo moza wakwe ulaciswa akupenzyegwa a Moza wa Leza uyandaula kusalazya akugusya zibi muli nguwe. Ulalichesya lwakwe mwini nabona kusetekana, a kubula katombe kwa ciimo ca Klistu. KLMNP 16.4\nMusyinsyimi Danieli naa kabona bulemu kabuzingulukide masinja wakujulu iwakatumwa kuli nguwe, wakapenzegwa abuteteete akutalulama kwa kwe. Mukukanana cakatola busena mucilengaano cikankamanisya wakati, “Kunyina nguzu zyakacaala muli ndime: Ibuumuzi bwaangu bwaka boneka abe nku sofwaala kulindime, aboobo ndakanyina nguzu.” Danieli 10:8. Aboobo moyo woonse wajatwa uya kuzonda kuliyanda, kuzonda kuliyanda cakumaninina a mukuyowa nkabela uyakuyaandaula ibululami bwa klistu, akusalala kwa moyo ooko kujatana amilawo yaleza aciimo ca klistu. KLMNP 17.1\nPaulo waamba kuti, “Kukanana a bululami buli mu mulawo,” a kwaamba milimo yaatala,—wakanyina cibi; Filipo 3:6. Pesi nakalanga bululami a ciimo ca mulawo nica katondezyegwa mbuli mbocibede mu Moza, wakabona kuti walo wakali mubisyi. Kubeteka kwa mulawo mbuli ngwaakazi kutaanguna alimwi mbubona mbuli bantu mbobabulanga buumi bwaatala, kulinguwe wali mululami,wakalizwide mu cinyonyono, pesi naakalanga mubulamfu bwakusetekana kwawo, wakalibona lwakwe mwini mbuli mbwamubona Leza, wavuntama mu kulitola ansi, wazumina kubisya kwakwe. Wakati, “Nda kali kupona kakunyina mulawo: pesi mulawo niwakaboola cinyonyono ca kayuma, eelyo ndakafwa.” Roma 7:9. Naakabona nguzu zyamoza zya mulawo, cinyonyono cakalitondezya bubi bwaco kuyeeya kwakwe kwakamana. KLMNP 17.2\nLeza tazilangi kuti zinyonyono zyoonse zileelene, kuli kwandaana kwakubisya mu muzeezo wa Kwe, oobu mbocibede akuli zeezyo zya muntu, pele mu kusobanya kanyonyoono aka akaaka olo kaboneke kuceya buti mumeso abantu, pesi kunyina cinyonyono cisyoonto mubusyu bwa Leza. Imuzeezo wa muntu ngwa cisela alimwi taululeme, pesi Leza ulazilanga zintu zyoonse mbubona mbozibede. Mukolwi ulasampaulwa ulaambilwa kuti cinyonyono ciya ku mwaandanya kuzwa kujulu, kakuli kulisumpula, kuliyanda, akunyonokela lyoonse tazilulamikwi. Aboobo ezi nzezinyonyono zibi kapati kuli Leza, nkaambo zilwana lweengelelo lwa ciimo ca Kwe, luyando lutali lwa kuliyandi ndoluuwo luunga mukati kajulu lisetekene. Walo oyo uuwida mu cinyonyono cipati ulaliteelela kuusa a bucete akuyanda kwakwe kwa kuyanda Luse lwa Klistu, pesi kulisumpula takulimvwi kubula, aboobo kusinkila moyo kuli Klistu, a kuzileleko zisetekene nzyaakaboolela kupa. KLMNP 17.3\nUmwi mucete simutelo wakapaila, “Leza koba a luse kuli ndime ndemubisyi,” Luka 18:13. Wakalibona lwakwe mwini mbuli muntu mubisyi, a bantu bamwi bakali kumulanga mbubona obo, pesi wakali kuyanda kugwasigwa, elyo akuusa kwakwe kupati a mukuli wa cinyonyono wakaboola kumbele lya Leza, kulomba luse lwa Kwe. Moyo wakwe wakali libambide kutambula Muya wa Leza kuti ucite mulimo wawo mubotu, a kumwaangulula kuzwa ku cinyonyono. Kupaila kwa kulisumpula kwa bululami bwa kulipa kwa mufalisi kwakatondezya kuti moyo wakwe wakali jalidwe mulimo wa Muya Usalala. Nkaambo kakuba kulaale a Leza, wakanyina muzeezo wa bubisyi bwakwe. Mukutayanda kusetekana kuzwa kuli Leza, kunyina ncaakatambula. KLMNP 17.4\nNaakuti walibona bubisyi bwako, utalindili kuti uya kulibamba lwako omwini. Mbangaye bayeeya kuti tabaluleme aboobo taabayelede kuboola kuli Klistu? Muyeeya kuti milimo yanu nobeni inga ya mululamika? KLMNP 18.1\n“Sena inga mubisyi ula cisandula cikanda cakwe, naba siluwe, sena inga ulasandula mabala aakwe?” Nkokuti anywebo inga mwacita bubotu nomuhibide kucita zibi. Jeremiya 13:23. Kugwasigwa kwesu kuli muli Leza alike. Tutalindili kukombelelwa kupati, aziindi ziboola zibotu, naa ciindi moyo waakukala kabotu. Kunyina ncotunga twacita lwesu tobeni. Tuleelede tuboole kuli Klistu mbubona mbotubede. KLMNP 18.2\nPesi kutabi ulicenga amuzeezo wakuti, Leza mu luyando Lwakwe lupati, aluse lwa Kwe, uya kufutula abaabo bakaka kululama Kwakwe. Bupati bwa cinyonyono bulakonzeka buyo kuhibwa kwiindila mu mumumi waciingano. Bantu nobayeeya kuti Leza mubotu takonzyi kusowa mubisyi a balange ku Kalivaali. Nkaambo kwakanyina nzila iimbi muntu njaakali kunga ulafutuzigwa, nkaambo kakuti kunze kwa muyasilo oyu kwakanyina nzila ya kuti muntu azwe ku nguzu zya cinyonyono, aswaanganizigwe a bangele basetekene cakali ciyumu kubantu kuti alimwi batambule buumi bwa moza, nka kaambo kaako Klistu ncaakabwezela buumi bwa muntu wakasweeka akupenga mu cilawo ca mubisyi. Luyando alufu lwa Mwana a Leza zyoonse zitondezya bubi bwa cinyonyono. akuti kunyina nzila ya kutija kuzwa kuli ncico, kunyina cisyomyo ca buumi bupati, pele kwiinda mu kulitola ansi kwa muntu kuli Klistu. KLMNP 18.3\nCimwi ciindi babisyi bala licenga lwabo beni akulipa Buna klistu bwa kumeso,akuti”ndimubotumbubonambuli bamwi. Tabali kasyi,kulilemeka naa kulijata mu milimo yabo kwiinda ndime, akucenjela, akulilanga mu milimo yabo kwiinda ndime. Balayanda kuli komanisya lwabo beni mbubona mbuli ndime.” Aboobo bacita kuti milandu ya bamwi abe mayubilo kubuyamba bwabo. Pesi zinyonyono akulubizya kwaumwi takwaangululi muntu; nkaambo Mwami taakatupa mubili wakulubizya lyoonse. Mwana muntu unyina katombe wakalipa kuti cibe citondezyo cesu, aabo batongauka kulubila banaKlistu beelede kutondezya buumi bubotu bwa buntu. Kuti kabajisi muzeezo mupati wa kuhiba kuti mu Klistu weelede kuba buti, sena cinyonyono cabo tacili cipati? Balikahi kasimpe, pele tabayandi kukacita. KLMNP 18.4\nA mucenjele a kubikilila. Mutauleki mulimo wakusowa zinyonyoono zyanu, a kuyandaula bubotu bwa moyo kwiinda muli Jesu. Mpaawa zyuulu a zyuulu zya bantu mpozisweekela akutola nzila yakunyonyooka kuya kulufu kukabe kutamani. Nsekookanana kapati mukufwimpa akutahibwa kwa buumi, pesi kuli cilijazyo cipati—cilijazyocitakonzyeki kuteelelwa— mukumuka kuteelela kujwi lya Leza lya Moza usalala, a kusola kupona mu cinyonyoono, kumuka kuli boobo mpokuli. Cinyonyoono nociceya buti kuti kacicitwa cilaletela kusweekelwa kwa buumi butamani Eeco nco tutazundi, ciiya kutuzunda, a kutupa lufu. KLMNP 19.1\nAdamu a Eva bakayeeya ikuti cintu cishoonto mbuli kulya ku musamu wakakasigwa takukonzyi ikuletela ikupenga ikupati mbuli nkwaakabacenjezya Leza. Pesi kulubizya ooku kusyoonto buyo kwakali kutyola mulawo wa Leza utasanduki usetekene, kwakandaanya muntu kuzwa kuli Leza, a kujalula zilyango zya lufu a mapenzi a tamani munyika yesu. Misela a misela lyoonse kuli kulila kutamani kuzwa munyika yesu, kucintu icakalengwa coonse kuli kuciswa akulila antomwe akucisa akaambo ka kutateeelela kwa muntu. Ijulu lwalyo lyaa kumvwa kuzanga kwakwe kuzwa kuli Leza. Ciingano ca kalivali nciyeezyo camuyasilo mupati wakapegwa mu kusotoka mulawo usetekene. Tutabi bakulanga cinyonyoono aku cuubya. KLMNP 19.2\nMulimo woonse wakusotoka mulawo, a kuyambaalila luse lwa Klistu. nkulijaya 1wako omwini, upa kuti moyo uyume mu kutayanda Leza, ucesya nguzu zyakulisalila cibotu, kunyonganya mizeezo, akuyipa kuti itacikonzyi, kutambula kukombelela kwa mooza wa Leza nkukukombelela icaluse. KLMNP 19.3\nBamwi banji banji bala uumuzya muzeezo upengede, a kuyeeya kuti balakonzya kusandula mulimo wa cinyonyoono mu ciindi ncobanga bayanda beni, akuti balakonzya kusobanya lwiito lwa luse, akuti lunoita lyoonse. Bayeeya kuti munsi a kusampaula luse lwa moza, a kubika milimo yabo ali Satani, akuti mu ciindi ca mapenzi ayoosya inga bakonzya kusandula milimo yabo. Pesi eeci tacili cuubauba kucita. Iluhibo kwiinda mukubona zicitika, lwiiyo luyiigwa muciindi ca buponi bwamuntu, zibika iciimo icimbi mu muntu icakuti mba shoonto ibayanda kutambula mukozyano wa Jesu. KLMNP 19.4\nNakuba kubija kwa ciimo komwe, noluba luyando lwa cinyoonyono comwe, ikuti kwatolelela mu moyo kumasimpilo kuya kwandaanya nguzu zya mulumbe. Kulikomanisya koonse kwabubisyi kuyumya muuya wakuzonda Leza. Muntu utondeezya kutashoma muli Leza akuyumya moyo akusulaika kasimpe. utebula bulumbu mbwaa kasyanga. Mu Bbaibbele lyoonse kunyina kulailila kuyoosya ku muntu usobanya cinyonyoono kwiinda kulailila majwi a muntu musongo, kuti milandu yasizibi ilamuca,” Itusimpi 5:22. KLMNP 19.5\nKlistu ulilibambide kutwaangulula kuzwa ku cinyonyoono. pesi tatusinikizyi luyando, pele ikuti akaambo ka kuyumya myoyo yesu twatolelela kubisya, eelyo twaba ba kutayanda kuti twaangululwe, naa kuti tatulutambuli luse lwakwe, ino ncinzi icimbi ncanga alimwi ulacita? Twakali jaya lwesu tobeni akaambo ka bukanze bwa kukaka luyando lwakwe. “Kolanga, lino nce ciindi ceelede, kolanga, lino mbo buzuba bwa lufutuko.” “Sunu mwaliteelela ijwi lyakwe, mutayumyi myoyo yanu.” Ba Kolinto 6:2. Ba Hebbulayo 3:7, 8. KLMNP 20.1\n“Muntu ulanga atala, pesi Leza ulanga mu moyo.”— Moyo wa muntu a mizeezo ilwana kuusa aku komana; moyo ula Ingaila mu mizeezo, omo muzwide mizeezo isofweede ya cinyonyoono. 1 Samuyele 16:7. Ulizyi mizeezo yawo, a kuyanda kwawo. Koya kuli nguwe mbuli mbobede ulizyi kusofwaala kwa moyo wako Mbuli mwiimbi, mbwaleta chamba cakwe akucijalula antangalala kuliso libona a kwaamba kuti. “Undilingulule, O Leza, kozyiba moyo wangu kondisola kozyiba mizeezo yangu ulange naa kulaba nzila mbyaabi muli ndime, undisololele mu nzila itamani.” Intembauzyo 139:23, 24. KLMNP 20.2\nBanji banji balatambula akuzumina muzeezo wakukomba, a ciimo cabu Leza, pesi moyo kutasalali. A kube kupaila kwanu, “Kolenga muli ndime moyo usalala, Oo Leza, kolengulula muya usalala muli ndime.” Intembauzyo 51:10. Amubeleke amubili wenu cakutalyeena mukasimpe. Mucibike mbuli mbomunga mulabeleka ica nguzu ikuti buumi bwenu buli akati kakufwa abuumi. Ooyu muzeezo uyelede kucitwa akati ka moyo wako a Leza, inzila yaako ibambilwe limwi kukabe kutamani. Lusyomo lwa kulicenga mukuyeeya kuti ulikabotu kunyina cimbi ncoyanda, luya kukuletela buyo kunyonyooka. KLMNP 20.3\nMuliiye ijwi lya Leza a kupaila. I jwi lyapegwa kumbele lyanu, mu mulawo wa Leza a mu buumi bwa Klistu, milawo mipati yabululami, kunze kwazyo “Kunyina muntu uya kubona Leza.” Ba Hebulayo 12:14. Mulawo uhibya cinyonyoono, uzubulula nzila yalufutuko. A muteelele milawo mbiwamba nkaambo ndijwi lya Leza likanana ku moyo wanu. KLMNP 20.4\nNomwazyiba bubi bwa cinyonyoono, mwali bona mbuli mbo.mubede nobeni, mutatyompwi. Jesu wakaboolela kufutula babisyi. Tatweelede kuli swaanganya a Leza, pele amubone—Oo luyando lukankamanisya!— Leza kwiinda muli Klistu “ula iswaanganya nyika lwakwe mwini.” Ba 2 Kolinto 5:19. Ulatamba a luyando lwakwe lubotu myoyo yabana bakwe bazimide. Kunyina muzyali wa munyika unga ulalindila akulekelela milandu a kulubizya kwa bana bakwe, mbuli Leza mbwa cita kuli baabo mbayanda kufutula. Kunyina unga ulakombelela kapati aluse lupati ku muntu mubisyi. Kunyina milomo ya muntu eyo yakatila majwi mabotu aluse ku muntu uusweekede mbuli Leza mbwacita. Zisyomyo zyakwe zyoonse, kulailila kwakwe, koonse ooku nkuyoya kwakwe kwa luyando lutaambwi. KLMNP 20.5\nSatani naboola ku kwaambila kuti uli mubisyi mupati, ulange mujulu ku Mufutuli wako, ukanane bubotu a luse lwakwe. Eeco cinga cilakugwasya nkulanga ku kusalala kwakwe. A Kuzumina cinyonyoono cako, pesi umwaambile sinkondonyoko kuti “Jesu Klistu waka boola munyika kuzyi ku futula babishi” eelyo aboobo ulakonzya kufutulwa a luyando lwakwe lukankamanisya. 1 Timoti 1:15 Jesu wakabuzya mubuzyo kuli Saimoni akaambo ka basizikoloto bobilo. Umwi wakali kolotede ku mwami wakwe mali masyoonto, umwi mali manjaanji, pesi boonse wabalekelela, Klistu wakabuzya Samoni kuti nguuli sicikwelete akati kabo wakayandisya mwami wakwe kwiinda. Saimoni wakati, “Ooyo ngwaka lekelela kwiinda.” Luka 7:43. Twakali babisyi beni beni, pesi Klistu wakatufwida kuti tulekelelwe milandu. Luse lwa muyasilo wakwe luli zulide kutondeezya kuli usyi a kaambo kesu; Aabo mbaa kalekelela kwiinda baleelede kumuyanda kwiinda, alimwi baya kwiima munsi a cuuno cakwe kumulumbaizya a kaambo ka luyando a muyasilo wakwe mupati. Ciindi ncotuteelela luyando lwa Leza lupati, notuyeeya kapati a kuvula kwa cinyonyoono. Twabona bulamfu bwa nketani yakapegwa kuli ndiswe, twateelela muyasilo utamani Klistu ngwaka cita kuli ndiswe, moyo uleenzemuka a buteteete a kuusa. KLMNP 21.1